
Napomena o terminologiji
U ovom programu obuke termin „dijete” koristi se u skladu sa Konvencijom o pravima djeteta i savremenim međunarodnim standardima koji dijete prepoznaju kao nosioca prava. Kada se upućuje na konkretna zakonska rješenja ili pravne institute propisane Zakonom o postupanju prema maloljetnicima u krivičnom postupku, koristi se terminologija važećeg zakonodavstva.

Napomena o upotrebi rodno osjetljivog jezika
Radi preglednosti i lakše čitljivosti teksta, u ovom programu obuke imenice i zamjenice koje se odnose na dijete, učesnike u postupku i druge aktere u pojedinim djelovima teksta koriste se u jednom gramatičkom rodu. Svi izrazi upotrijebljeni u muškom gramatičkom rodu podjednako se odnose na osobe ženskog i muškog pola i ne podrazumijevaju bilo kakvu razliku u njihovim pravima, obavezama ili položaju.























[bookmark: _Toc237542716]1. Uvod
Program obuke u oblasti prava djeteta i o pravilima postupanja sa maloljetnicima kao učiniocima krivičnih djela i djecom kao učesnicima u krivičnom postupku (u daljem tekstu: Program) predstavlja dio nacionalnog sistema specijalizovanog stručnog usavršavanja u oblasti pravosuđa po mjeri djeteta. Program je razvijen u skladu sa članom 46 Zakona o postupanju prema maloljetnicima u krivičnom postupku (u daljem tekstu: Zakon),[footnoteRef:1] čije su zadnje izmjene i dopune usvojene u maju 2026. godine, kojim je dodatno unaprijeđen normativni okvir za zaštitu prava djece u krivičnom postupku i potvrđen značaj specijalizacije svih stručnjaka koji postupaju ili su uključeni u predmete koji uključuju djecu. Zakonom je propisana obaveza kontinuirane specijalizovane obuke koju sprovodi Centar za obuku u sudstvu i državnom tužilaštvu. [1:  Zakon o postupanju prema maloljetnicima u krivičnom postupku, Službeni list Crne Gore, br. 64/11, 1/18 i 64/26.] 


Program je razvijen u skladu sa Zakonom, međunarodnim ugovorima koji obavezuju Crnu Goru, relevantnim instrumentima Ujedinjenih nacija (u daljem tekstu: “UN”), Savjeta Evrope i Evropske unije (u daljem tekstu: “EU”) kao i relevantnim međunarodnim praksama u oblasti prava djeteta i pravosuđa po mjeri djeteta.[footnoteRef:2] Za razliku od tradicionalnih programa obuke koji su prvenstveno usmjereni na prenošenje znanja o pravnom okviru, Program je razvijen kao kompetencijski zasnovan program obuke koji je usmjeren na razvoj stručnih znanja, praktičnih vještina i profesionalnih kompetencija neophodnih za kvalitetno postupanje prema djeci. U njegovom središtu se nalazi djete kao nosilac prava, dok su sve aktivnosti usmjerene na očuvanje njegovog dostojanstva, individualnih potreba, sposobnosti i potencijala za razvoj.  [2:  Savjet Evrope, Smjernice Komiteta ministara Savjeta Evrope o pravosuđu po mjeri djeteta (2010), Prvi dio, Obuka stručnjaka, 14-15, Drugi dio, Obrazloženje, 4. Obuka stručnjaka, st. 67-69.] 


Crna Gora je u proteklom periodu ostvarila značajan napredak u razvoju pravosuđa po mjeri djeteta kroz usklađivanje zakonodavnog okvira sa međunarodnim i evropskim standardima, jačanje institucionalnih kapaciteta i razvoj specijalizacije stručnjaka koji postupaju u predmetima koji uključuju djecu.[footnoteRef:3] Izmjene Zakona iz 2026. godine predstavljaju nastavak ovog procesa kroz unapređenje procesnih garancija, jačaje multidisciplinarnog pristupa i kontinuiranog stručnog usavršavanja kao preduslova za dosljednu primjenu zakonskih rješenja. [3:  UNICEF Crna Gora, Situaciona analiza o djeci i adolescentima u Crnoj Gori, 2021, str. 32.] 


Istovremeno, iskustva iz prakse i relevantne analize pokazuju da ostvarivanje prava djeteta u postupcima ne zavisi samo od kvaliteta zakonodavnog okvira, već i od sposobnosti stručnjaka da ih primijene u konkretnim profesionalnim situacijama. Posebni izazovi se odnose na dosljednu primjenu principa najboljih interesa djeteta, obezbjeđivanje djelotvornog učešća djeteta u postupku u skladu sa njegovim uzrastom i individualnim potrebama, sprečavanje sekundarne viktimizacije, primjenu odgovarajućih procesnih garancija, individualizovano profesionalno odlučivanje i djelotvornu saradnju između nadležnih institucija.[footnoteRef:4]  [4:  Situaciona analiza o djeci i adolescentima u Crnoj Gori, isto.] 


Djeca koja dolaze u kontakt sa krivičnopravnim sistemom nijesu homogena grupa. Njihove potrebe i procesne garancije se razlikuju u zavisnosti od uzrasta, razvojnih sposobnosti, procesnog položaja, pola, individualnih i porodičnih okolnosti i drugih faktora. Sa posebnim preprekama se suočavaju djeca u posebno ranjivim situacijama kao što su djeca sa smetnjama u razvoju, djeca bez roditeljskog staranja, djeca migranti, izbjeglice i tražioci azila, djeca pripadnici manjinskih nacionalnih zajednica i druge ranjive grupe djece kojima je potrebna dodatna podrška.[footnoteRef:5] Takođe, djevojčice i dječaci mogu imati različita iskustva nasilja, eksploatacije, diskriminacije i kontakta sa pravosudnim sistemom, zbog čega postupanje treba biti prilagođeno individualnim potrebama svakog djeteta, uzrastu, polu, rodnim karakteristikama, razvojnim sposobnostima i drugim okolnostima koje mogu biti od značaja za zaštitu njihovih prava.  [5:  Savjet Evrope, Smjernice Komiteta ministara Savjeta Evrope o pravosuđu po mjeri djeteta (2010), Prvi dio, D. Zaštita od diskriminacije.] 


Program je namijenjen državnih tužilaca za maloljetnike, policajaca za maloljetnike, sudija za maloljetnike i sudija vijeća za maloljetnike, advokata i zaposlenih u organu uprave nadležnom za izvršenje krivičnih sankcija koji su u kontaktu sa maloljetnicima (u daljem tekstu: učesnici obuke), kao i drugim stručnjacima koji, u skladu sa zakonom, postupaju ili učestvuju u predmetima koji uključuju djecu. Pojedini moduli Programa mogu se realizovati i kroz zajedničke obuke sa stručnjacima iz sistema socijalne i dječje zaštite, zdravstvene zaštite, obrazovanja i drugim profesionalcima kada je to potrebno radi jačanja multidisciplinarne saradnje i koordinisanog postupanja.

Program predstavlja zajedničku osnovu specijalizovane obuke za navedene profesionalne grupe, dok se način i nivo primjene pojedinih kompetencija razlikuju u skladu sa njihovim zakonskim nadležnostima i profesionalnim odgovornostima. Imajući u vidu različite zahtjeve postupanja prema maloljetnicima kao učiniocima krivičnih djela, sa jedne strane, i prema djeci žrtvama, oštećenima i svjedocima, sa druge strane, Program razvija i posebne kompetencije za ova dva područja postupanja. One se dalje produbljuju kroz kontinuirane, tematske i profesionalno specifične obuke.

Program se realizuje kroz međusobno povezane module koji prate logičan tok razvoja profesionalnih kompetencija od zajedničkih osnova – međunarodnih i evropskih standarda i osnovnih principa prava djeteta, preko razumijevanja razvoja i individualnih potreba djeteta, komunikacije i planiranja postupka, ka specifičnim kompetencijama za postupanje prema maloljetnicima kao učiniocima krivičnih djela i prema djeci žrtvama, oštećenim, svjedocima i drugim učesnicima u krivičnom postupku (u daljem tekstu: “djeca učesnici u krivičnom postupku”), kao i koordinisanog međuinstitucionalnog postupanja. Program traje 40 nastavnih sati i značajan dio obuke posvećen je praktičnoj primjeni kompetencija kroz analizu slučajeva, simulacije, praktične vježbe i razmjenu profesionalnih iskustava, u skladu sa metodologijom učenja odraslih koju primjenjuje Centar za obuku u sudstvu i državnom tužilaštvu.
[bookmark: _Toc237542717][bookmark: OLE_LINK4]2. Cilj i posebni ciljevi Programa
Cilj Programa je razvoj i unapređenje profesionalnih kompetencija stručnjaka koji postupaju u predmetima koji uključuju djecu, kako bi svoje nadležnosti obavljali zakonito, stručno i efikasno, u skladu sa međunarodnim i evropskim standardima o pravima djeteta i pravosuđa po mjeri djeteta, kao i nacionalnim zakonodavstvom. Program je usmjeren na razvoj stručnih znanja, praktičnih vještina, profesionalnih stavova i vrijednosti neophodnih za postupanje prema maloljetnicima i djeci kao učesnicima u postupku, u skladu sa njihovim pravima, razvojnim sposobnostima, individualnim okolnostima i procesnim položajem.

Program razvija zajedničke kompetencije potrebne svim profesionalcima koji rade sa djecom u krivičnopravnom sistemu, kao i posebne kompetencije za postupanje prema maloljetnicima kao učiniocima krivičnih djela i prema djeci učesnicima u postupku. Način i nivo njihove primjene prilagođavaju se zakonskim nadležnostima i profesionalnim odgovornostima pojedinih učesnika.

Posebni ciljevi Programa su da učesnici unaprijede sposobnost da:
· primjenjuju međunarodne i evropske standarde, nacionalno zakonodavstvo i relevantnu sudsku praksu u predmetima koji uključuju djecu;
· donose odluke zasnovane na pravima djeteta, najboljim interesima djeteta i individualnim okolnostima konkretnog slučaja;
· komuniciraju sa djecom na način prilagođen njihovom uzrastu, razvojnim sposobnostima, komunikacijskim potrebama i drugim individualnim okolnostima;
· prepoznaju razvojne, zaštitne i procesne potrebe djeteta, rizike kojima može biti izloženo i u skladu sa time primjenjuju procesna prilagođavanja i odgovarajuće mjere zaštite;
· obezbijede smisleno učešće djeteta i primjenu odgovarajućih procesnih garancija u skladu sa njegovim procesnim položajem;
· primjenjuju posebne standarde i pristupe u postupanju prema maloljetnicima, uključujući minimalnu intervenciju, individualizaciju, srazmjernost, rehabilitaciju i reintegraciju;
· primjenjuju posebne standarde zaštite djece učesnika u postupku, uključujući sprečavanje sekundardne viktimizacije, odgovarajuće mjere zaštite i podrške i pristup pravdi;
· sarađuju sa drugim stručnjacima i institucijama radi obezbjeđivanja koordinisanog, multidisciplinarnog i na djete usmjerenog postupanja;
· primjenjuju alternativne mjere i restorativne pristupe kada su zakonom predviđeni i primjereni konkretnom djetetu i okolnostima slučaja;
· prepoznaju granice sopstvene profesionalne uloge i potrebu za uključivanjem drugih stručnjaka ili službi;
· kontinuirano unapređuju sopstvene profesionalne kompetencije i doprinose razvoju dobre prakse u oblasti pravosuđa po mjeri djeteta. 

Program istovremeno doprinosi razvoju zajedničkog profesionalnog razumijevanja prava djeteta i pravosuđa po mjeri djeteta među različitim stručnim grupama, uz uvažavanje njihovih zakonskih nadležnosti i profesionalnih odgovornosti. Program utiče na jačanje međusektorske saradnje, ujednačavanje standarda profesionalnog postupanja i razvoj koordinisanog odgovora na potrebe djece. Na taj način Program doprinosi ostvarivanju zajedničkog cilja svih nadležnih institucija – daljem razvoju i unapređenju pravosuđa po mjeri djeteta koje je dostupno, pristupačno, brzo, djelotvorno, prilagođeno i usmjereno na potrebe svakog djeteta, te zasnovano na poštovanju njegovih prava, dostojanstva, učešća i najboljih interesa.[footnoteRef:6]    [6:  Savjet Evrope, Smjernice Komiteta ministara Savjeta Evrope o pravosuđu po mjeri djeteta, 2010, II. Definicije.] 

[bookmark: _Toc237542718]3. Profesionalne kompetencije koje serazvijaju kroz Program
[bookmark: _Toc237542719]3.1. Komponente profesionalnih kompetencija 
Savremeni sistemi stručnog usavršavanja se zasnivaju na razvoju profesionalnih kompetencija koje stručnjacima omogućavaju da stečena znanja efikasno primjenjuju u svakodnevnoj praksi. Profesionalne kompetencije predstavljaju integraciju stručnih znanja, praktičnih vještina, profesionalnih stavova i vrijednosti, kao i sposobnost njihove primjene i prilagođavanja okolnostima svakog konkretnog slučaja.[footnoteRef:7] Sve komponente su međusobno povezane i razvijaju se istovremeno kroz module Programa, kako bi stručnjaci u svakoj fazi postupka obezbijedili ostvarivanje prava, zaštitu dostojanstva i najboljih interesa djeteta.  [7:  Koncept profesionalnih kompetencija u ovom Programu se zasniva na međusobno prihvaćenom razumijevanju kompetencija kao integracije znanja, praktičnih vještina i profesionalnih stavova i vrijednosti, prilagođenom specifičnostima pravosuđa po mjeri djeteta. Vidjeti: International Bureau for Children’s Rights (IBCR), Core Child-Rights Competencies for Judges and Prosecutors: Report of the Expert Workshop, Ouagadougou, Burkina Faso, 11-14 September 2018, na: https://www.ibcr.org/wp-content/uploads/2018/12/Ouagadougou_Report.pdf. ] 


Stručna znanja predstavljaju teorijska i stručna saznanja koja čine osnov profesionalnog postupanja. Ona obuhvataju poznavanje međunarodnih i evropskih standarda,[footnoteRef:8]  nacionalnog zakonodavstva, sudske prakse, prava djeteta, razvoja djeteta i drugih stručnih oblasti neophodnih za razumijevanje i pravilno postupanje u predmetima koji uključuju djecu. [8:  Savjet Evrope, Smjernice Komiteta ministara o pravosuđu po mjeri djeteta (2010), posebno poglavlja III i IV.] 


Praktične vještine predstavljaju sposobnost primjene stečenih znanja u konkretnim profesionalnim situacijama. One obuhvataju donošenje profesionalnih odluka, komunikaciju sa djecom, procjenu individualnih potreba i rizika, planiranje odgovarajućih procesnih radnji, primjenu procesnih garancija, saradnju sa drugim institucijama i prilagođavanje postupanja okolnostima svakog pojedinačnog slučaja.

Profesionalni stavovi i vrijednosti predstavljaju profesionalna uvjerenja, etička načela i vrijednosti koje usmjeravaju način na koji stručnjak primjenjuje svoja znanja i vještine. Oni podrazumijevaju poštovanje dostojanstva svakog djeteta, razumijevanje djeteta kao nosioca prava, posvećenost ostvarivanju najboljih interesa djeteta, nepristrasnost, profesionalni integritet, odgovornost, spremnost na multidisciplinarnu saradnju i kontinuirano stručno usavršavanje.

Program je koncipiran kao kompetencijski zasnovana obuka u kojoj se znanja, vještine i profesionalni stavovi i vrijednosti istovremeno razvijaju kroz kombinaciju teorijskih sadržaja, analize slučajeva, praktičnih vježbi, simulacija i refleksije o profesionalnoj praksi. 

Polazeći od ovog pristupa, Program je usmjeren na razvoj sljedećih ključnih profesionalnih kompetencija. 
[bookmark: _Toc237542720]3.2. Okvir ključnih profesionalnih kompetencija
I – Stručne (pravne) kompetencije
[bookmark: _Toc237542721]Primjena pravnog okvira i principa prava djeteta
Stručnjak je sposoban da:
· primjenjuje međunarodne i evropske standarde, nacionalno zakonodavstvo i relevantnu sudsku praksu u predmetima koji uključuju djecu;
· tumači i primjenjuje pravo u skladu sa osnovnim principima prava djeteta, uključujući najbolje interese djeteta, pravo na učešće, zabranu diskriminacije i pravo na život, opstanak i razvoj;
· donosi i obrazlaže profesionalne odluke pozivajući se na relevantne pravne izvore, međunarodne standarde i sudsku praksu.
[bookmark: _Toc237542722]Primjena prava djeteta u profesionalnom postupanju
Stručnjak je sposoban da:
· prepoznaje dijete kao nosioca prava sa sopstvenim potrebama, potencijalima, snagama i razvojnim mogućnostima;
· primjenjuje princip najboljih interesa djeteta u svim procesima odlučivanja;[footnoteRef:9] [9:  Komitet za prava djeteta, Opšti komentar br. 14 (2013) o pravu djeteta da njegovi najbolji interesi budu od prvenstvenog značaja (član 3 stav 1 Konvencije).] 

· obezbjeđuje ostvarivanje prava djeteta na informisanje i smisleno učešće u postupku;
· uvažava razvojne sposobnosti (“evolving capacities”) djeteta prilikom planiranja i sprovođenja procesnih radnji;[footnoteRef:10] [10:  Komitet za prava djeteta, Opšti komentar br. 12 o pravu djeteta da bude saslušano (2009).] 

· prepoznaje i spriječava svaki oblik diskriminacije i obezbjeđuje jednak pristup pravdi.

[bookmark: _Toc237542723]Profesionalno odlučivanje i upravljanje predmetom 
Stručnjak je sposoban da: 
· identifikuje i primjeni odgovarajuće procesne garancije u skladu sa okolnostima konkretnog slučaja;
· sprovodi ili koristi rezultate pojedinačne procjene maloljetnika odnosno procjene potreba djeteta, u skladu sa svojom profesionalnom ulogom, radi utvrđivanja razvojnih potreba, rizika, zaštitnih faktora, potrebnih procesnih prilagođavanja i odgovarajućih mjera zaštite i podrške;[footnoteRef:11] [11:  Pojedinačna procjena predstavlja jedan od ključnih evropskih standarda zaštite djece u krivičnim postupcima. Vidjeti: Direktiva 2012/29/EU Evropskog parlamenta i Savjeta od 25. oktobra 2012. godine o uspostavljanju minimalnih standarda za prava, podršku i zaštitu žrtava krivičnih djela, član 22 (Individualna procjena žrtava radi utvrđivanja posebnih potreba za zaštitom) i Direktiva (EU) 2016/800 Evropskog parlamenta i Savjeta od 11. maja 2016. godine o procesnim garancijama za djecu koja su osumnjičena ili optužena u krivičnim postupcima, član 7 (Pravo na individualnu procjenu).] 

· planira i primjenjuje odgovarajuća procesna prilagođavanja, mjere zaštite i podrške;
· sarađuje sa drugim institucijama i stručnjacima radi obezbjeđivanja koordinisanog i djelotvornog odgovora na potrebe djeteta;
· donosi individualizovane i obrazložene odluke zasnovane na sveobuhvatnoj procjeni konkretnog slučaja;
· prepoznaje kada je potrebno uključivanje drugih stručnjaka i službi radi pružanja sveobuhvatne podrške djetetu; 
· planira postupanje koje doprinosi rehabilitaciji, oporavku i pozitivnom razvoju djeteta, u skladu sa njihovom profesionalnom ulogom. 

II – Kompetencije za rad sa djecom i drugim učesnicima u postupku 
[bookmark: _Toc237542724]Komunikacijske kompetencije
Stručnjak je sposoban da:
· ostvaruje profesionalnu komunikaciju sa djecom na način koji podstiče osjećaj sigurnosti, povjerenja i poštovanja;
· prilagođava komunikaciju uzrastu, razvojnim sposobnostima i individualnim potrebama djeteta;
· jasno i razumljivo objašnjava prava, postupke i odluke i provjerava njihovo razumijevanje;
· obezbjeđuje odgovarajuća komunikacijska razumna prilagođavanja djeci sa smetnjama u razvoju i drugoj djeci kojoj je potrebna dodatna podrška.[footnoteRef:12]  [12:  Konvencija UN o pravima osoba sa invaliditetom, član 13 (Pristup pravdi). ] 

[bookmark: _Toc237542725]Međuinstitucionalna i multidisciplinarna saradnja
Stručnjak je sposoban da:
· razumije uloge i nadležnosti različitih institucija i stručnjaka uključenih u zaštitu prava djeteta;
· sarađuje sa njima radi sprovođenja procjene potreba djeteta kroz koordinisan, blagovremen i djelotvorni pristup;[footnoteRef:13] [13:  Smjernice Komiteta ministara Savjeta Evrope o pravosuđu po mjeri djeteta, Prvi dio, Multidisciplinarni pristup, 16-17, Drugi dio, Obrazloženje, 5. Multidisciplinarni pristup, st. 70-72.] 

· razmjenjuje informacije u skladu sa zakonom, pravilima zaštite privatnosti i profesionalnim standardima;
· aktivno učestvuje u planiranju i sprovođenju koordinisanih mjera zaštite i podrške djetetu.[footnoteRef:14] [14:  Evropska komisija, Preporuka o razvoju i jačanju integrisanih sistema zaštite djece u najboljim interesima djeteta (2024). ] 

[bookmark: _Toc237542726]Saradnja sa roditeljima, starateljima i drugim licima od značaja za dijete 
Stručnjak je sposoban da: 
· razumije ulogu roditelja, staratelja i drugih lica koja imaju značajnu ulogu u životu djeteta u ostvarivanju prava djeteta tokom krivičnog postupka; 
· ostvaruje profesionalnu komunikaciju sa njima u skladu sa svojom zakonskom ulogom i procesnim pravilima;
· prepoznaje situacije u kojima je potrebno uključiti stručnjake iz sistema socijalne i dječje zaštite ili drugih službi radi pružanja podrške porodici;
· podstiče i olakšava saradnju sa roditeljima, starateljima ili drugim licima od značaja za dijete kada je to u njegovim najboljim interesima i u skladu sa zakonom i ciljevima krivičnog postupka.
III – Lične i profesionalne kompetencije
[bookmark: _Toc237542727]Profesionalne i etičke kompetencije
Stručnjak je sposoban da:
· postupa u skladu sa profesionalnim i etičkim standardima u radu sa djecom;
· postupa nepristrasno, uz poštovanje dostojanstva djeteta i prava svih učesnika u postupku;
· prepoznaje uticaj profesionalnog stresa i sekundarne traumatizacije na kvalitet rada i primjenjuje odgovarajuće strategije profesionalne otpornosti;
· prepoznaje sopstvene profesionalne granice i odgovornosti i traži stručnu podršku kada je to potrebno;
· kritički analizira sopstvenu profesionalnu praksu, prepoznaje mogućnosti za unapređenje i kontinuirano razvija svoje profesionalne kompetencije.
[bookmark: _Toc237542728]Primjena okvira kompetencija
Predloženi okvir kompetencija predstavlja zajedničku osnovu profesionalnih kompetencija za stručnjake obuhvaćene Programom.[footnoteRef:15] Iako su pojedine kompetencije zajedničke svim profesionalnim grupama, njihov sadržaj, očekivani nivo razvijenosti i način primjene će se razlikovati u skladu sa zakonskim nadležnostima, profesionalnim ulogama i odgovornostima pojedinih učesnika u postupku. Posebne kompetencije za postupanje prema maloljetnicima i prema drugim učesnicima u postupku razvijaju se kroz odgovarajuće module Programa, a dalje se produbljuju kroz kontinuirane, tematske i profesionalno specifične obuke. [15:  Struktura kompetencija je inspirisana međunarodnim pristupima razvoju kompetencija za stručnjake koji rade sa djecom u pravosudnom sistemu, posebno dokumentom IBCR, Core Child-Rights Competencies for Judges and Prosecutors (2018), uz prilagođavanje zakonodavnom okviru i institucionalnom kontekstu Crne Gore.] 


Kompetencije predviđene ovim Programom se razvijaju postepeno kroz međusobno povezane module, pri čemu se pojedine kompetencije uvode, nadograđuju i primjenjuju u različitim oblastima obuke. Takav pristup omogućava učesnicima da povežu stručna znanja, praktične vještine i profesionalne stavove i vrijednosti i primjene ih u svakodnevnom radu. Time Program doprinosi dosljednoj primjeni međunarodnih i evropskih standarda i daljem razvoju pravosuđa po mjeri djeteta u Crnoj Gori. 
[bookmark: _Toc237542729]4. Ciljna grupa
Program je namijenjen stručnjacima koji, u skladu sa Zakonom, postupaju u predmetima koji uključuju djecu, a naročito:
· sudijama;
· državnim tužiocima;
· policijskim službenicima;
· advokatima;
· zaposlenima u stručnim službama;
· zaposlenima u organu uprave nadležnom za izvršenje krivičnih sankcija;
· stručnim saradnicima i savjetnicima u sudovima i državnim tužilaštvima;
· drugim stručnjacima za koje je zakonom propisana obaveza pohađanja specijalizovane obuke za postupanje u predmetima koji uključuju djecu.

Program je namijenjen kako stručnjacima koji prvi put stiču uslove za postupanje u predmetima koji uključuju djecu, tako i stručnjacima koji već obavljaju ove poslove i kroz kontinuirano stručno usavršavanje unapređuju svoje profesionalne kompetencije.

Imajući u vidu da ostvarivanje prava djeteta u krivičnom postupku zahtijeva koordinisano i multidisciplinarno postupanje, pojedini moduli Programa se mogu realizovati kao zajedničke ili multidisciplinarne obuke sa predstavnicima drugih sistema i službi koji učestvuju u zaštiti prava djeteta. To se naročito odnosi na stručnjake iz sistema socijalne i dječje zaštite, zdravstvene zaštite, obrazovanja, psihologe, sudske veštake, medijatore, kao i predstavnike drugih nadležnih institucija i organizacija civilnog društva. Takav pristup doprinosi boljem razumijevanju međusobnih uloga i nadležnosti, jačanju međuinstitucionalne saradnje i razvoju koordinisanog postupanja zasnovanog na pravima djeteta.
[bookmark: _Toc237542730]5. Organizacija i metodologija Programa
[bookmark: _Toc237542731]5.1. Organizacija Programa
Program se realizuje kroz sistem međusobno povezanih tematskih modula koji obuhvataju zajedničke osnove postupanja prema djeci, kao i specifične sadržaje koji se odnose na maloljetnike i djecu kao učesnike u krivičnom postupku. Organizovan je tako da omogućava postepeni razvoj stručnih znanja, praktičnih vještina i profesionalnih stavova i vrijednosti, a kompetencije se uvode, razvijaju i nadograđuju tokom cijelog Programa.

Program predstavlja zajedničku osnovu specijalizovane obuke za stručnjake koji postupaju u predmetima koji uključuju djecu. Zajednički sadržaji primjenjuju se na sve profesionalne grupe, dok se specifične kompetencije za postupanje prema maloljetnicima i prema djeci kao učesnicima u postupku razvijaju kroz odgovarajuće module Programa.

Imajući u vidu različite profesionalne uloge i zakonske nadležnosti učesnika, kao i složenost pojedinih oblasti rada, kompetencije stečene kroz Program se dalje produbljuju kroz kontinuirane, tematske i profesionalno specifične obuke. Takve obuke mogu biti usmjerene na pojedine profesionalne grupe, faze postupka ili oblasti rada, uključujući postupanje policije, državnog tužilaštva, suda, zastupanje djeteta, rad stručnih službi, postupanje prema djeci žrtvama i svjedocima, kao i izvršenje mjera i sankcija, tretman i reintegraciju maloljetnika. 

Ukupno trajanje Programa iznosi 40 nastavnih sati, raspoređenih kroz teorijski i praktični dio obuke, u skladu sa metodologijom Centra za obuku u sudstvu i državnom tužilaštvu.[footnoteRef:16] Značajan dio Programa posvećen je praktičnoj primjeni stečenih znanja kroz studije slučaja, praktične vježbe, simulacije i analizu profesionalnih dilema. [16:  Centar za obuku u sudstvu i tužilaštvu, Metodologija Centra za obuku u sudstvu i tužilaštvu – za učenje odraslih zasnovano na praksi.] 

[bookmark: _Toc237542732]5.2. Metodološki pristup
Program se zasniva na savremenim principima obrazovanja odraslih i kompetencijski zasnovanom učenju. Metodologija njegove realizacije počiva na sljedećim principima učenja odraslih:[footnoteRef:17]  [17:  Tennant, M., Psychology and Adult Learning, 3rd Edition, Routledge (2006).
] 

Kompetencijski zasnovano učenje
Program je usmjeren na razvoj stručnih znanja, praktičnih vještina i profesionalnih stavova i vrijednosti neophodnih za postupanje u predmetima koji uključuju djecu. Sadržaji, metode rada i praktične aktivnosti su usklađeni sa Okvirom profesionalnih kompetencija utvrđenim Programom.
Aktivno i iskustveno učenje 
Program podstiče aktivno učešće polaznika kroz analizu profesionalne prakse, razmijenu iskustava, rješavanje praktičnih problema i kritičku refleksiju.  Poseban značaj se pridaje povezivanju novih znanja sa prethodnim profesionalnim iskustvom učesnika. 
Učenje kroz praksu
Praktičan rad predstavlja sastavni dio svakog modula. Kroz studije slučaja, simulacije procesnih situacija, igranje uloga, analizu sudske prakse, rješavanje hipotetičkih slučajeva i druge interaktivne metode učesnici razvijaju sposobnost primjene međunarodnih i evropskih standarda i nacionalnog zakonodavstva u konkretnim profesionalnim situacijama. 
Refleksivno učenje
Program podstiče učesnike da kritički analiziraju sopstveno profesionalno postupanje, prepoznaju uticaj profesionalnih pretpostavki i stavova na donošenje odluka i koriste povratne informacije i iskustva iz praktičnih vježbi za unapređenje svoje profesionalne prakse.
Multidisciplinarni pristup
Program promoviše saradnju između različitih profesija koje učestvuju u postupanju prema djeci i zaštiti njihovih prava u krivičnopravnom sistemu. 
[bookmark: _Toc237542733]5.3. Metode rada
Program se realizuje kombinacijom različitih metoda rada, uključujući:
· interaktivna predavanja;
· vođene diskusije;
· analizu domaće i međunarodne sudske prakse;
· studije slučaja;
· praktične radionice;
· simulacije i igranje uloga;
· grupni rad;
· rješavanje problemskih zadataka i analizu profesionalnih dilema;
· strukturisanu refleksiju o profesionalnoj praksi.

Izbor metoda rada se prilagođava sadržaju modula, očekivanim ishodima učenja i profesionalnom iskustvu učesnika, pri čemu se prednost daje metodama koje podstiču aktivno učenje, kritičko razmišljanje i razvoj profesionalnih kompetencija. 

U Programu su dati i primjeri praktičnih vježbi koje predavači biraju i prilagođavaju sastavu grupe, raspoloživom vremenu, ishodima učenja i pitanjima relevantnim za profesionalnu praksu učesnika. Nije predviđeno da se sve predložene vježbe obavezno realizuju u okviru jednog modula.
[bookmark: _Toc237542734]5.4. Praćenje ostvarenosti ishoda učenja i evaluacija Programa 
Ostvarenost ishoda učenja i razvoj profesionalnih kompetencija utvrđenih Programom prate se tokom njegove realizacije primjenom odgovarajućih metoda formativne i završne procjene. Metode procjene usklađuju se sa ishodima učenja pojedinih modula i kompetencijama koje se kroz njih razvijaju.

U zavisnosti od sadržaja modula, mogu se koristiti ulazni i završni upitnici, analiza slučajeva, praktični zadaci, simulacije, samoprocjena učesnika, strukturisana povratna informacija predavača i završna refleksija o mogućnostima primjene stečenih kompetencija u profesionalnoj praksi. Procjena je usmjerena na sposobnost učesnika da stečene kompetencije primijene u konkretnim profesionalnim situacijama, obrazlože svoje postupanje u skladu sa svojom profesionalnom ulogom i identifikuju mogućnosti za dalje unapređenje profesionalne prakse.

Program se periodično evaluira na osnovu povratnih informacija učesnika, predavača i drugih relevantnih aktera, kao i u skladu sa izmjenama zakonodavstva, razvojem međunarodnih i evropskih standarda i potrebama profesionalne prakse. Rezultati evaluacije koriste se za kontinuirano unapređenje sadržaja i metodologije Programa.
[bookmark: _Toc237542735]5.5. Uloga predavača
Predavači imaju ulogu facilitatora učenja i razvoja profesionalnih kompetencija. Njihova odgovornost je da podstiču aktivno učešće učesnika, povezuju teorijski sadržaj sa profesionalnom praksom, usmjeravaju diskusije, prilagođavaju praktične aktivnosti profesionalnim ulogama i iskustvu učesnika, pružaju konstruktivnu povratnu informaciju i stvaraju podsticajno okruženje za zajedničko učenje i razmjenu iskustava. 
[bookmark: _Toc237542736]6. Moduli
[bookmark: _Toc237542737]6.1. Modul 1. Međunarodni i evropski standardi o pravima djeteta i koncept pravosuđa po mjeri djeteta
[bookmark: _Toc237542738]Svrha modula 
Upoznati učesnike sa razvojem koncepta pravosuđa po mjeri djeteta i međunarodnim i evropskim standardima o pravima djeteta, te razviti zajedničko razumijevanje principa koji usmjeravaju profesionalno postupanje prema svakom djetetu koje dolazi u kontakt sa pravosudnim sistemom. Modul predstavlja zajedničku osnovu za sve naredne module i omogućava učesnicima da međunarodne i evropske standarde razumiju i primjenjuju kao praktične smjernice za svakodnevno profesionalno odlučivanje i postupanje, a ne samo kao pravne izvore.
[bookmark: _Toc237542739]Ishodi učenja
Po završetku modula učesnici će biti osposobljeni da:
· objasne značaj i razvoj koncepta prava djeteta i pravosuđa po mjeri djeteta u međunarodnom i evropskom kontekstu;
· razlikuju osnovne principe pravosuđa po mjeri djeteta i objasne njihov značaj u svakodnevnom radu;
· primjenjuju međunarodne i evropske standarde prilikom tumačenja i primjene nacionalnog zakonodavstva;
· analiziraju konkretne slučajeve kroz prizmu prava djeteta i pravosuđa po mjeri djeteta;
· procijene u kojoj mjeri je konkretno postupanje usklađeno sa pravima djeteta i principima pravosuđa po mjeri djeteta i predlože moguća unapređenja;
· prepoznaju sopstvenu profesionalnu odgovornost, kao i uloge drugih institucija i stručnjaka u ostvarivanju prava djece u pravosudnom sistemu.
[bookmark: _Toc237542740]Profesionalne kompetencije koje se razvijaju
Znanja
· međunarodni i evropski standardi u oblasti prava djeteta i pravosuđa po mjeri djeteta;
· koncept i principi pravosuđa po mjeri djeteta;
· odnos međunarodnog i nacionalnog pravnog okvira u oblasti prava djeteta.

Vještine
· primjena međunarodnih i evropskih standarda prilikom tumačenja i primjene nacionalnog zakonodavstva;
· analiza profesionalnog postupanja kroz prizmu prava djeteta;
· identifikovanje rizika od povrede prava djeteta i sekundarne viktimizacije;
· donošenje i obrazlaganje profesionalnih odluka pozivanjem na međunarodne i evropske standarde;
· tumačenje nacionalnog zakonodavstva u skladu sa međunarodnim i evropskim standardima. 

Profesionalni stavovi i vrijednosti
· razumijevanje djeteta kao nosioca prava i aktivnog učesnika u postupku, a ne samo kao objekta zaštite ili procesne radnje;
· posvećenost zaštiti dostojanstva, ravnopravnosti i najboljih interesa svakog djeteta;
· spremnost na interdisciplinarnu saradnju i razmjenu profesionalnih znanja;
· odgovornost za dosljednu primjenu međunarodnih standarda u svakodnevnoj praksi;
· otvorenost za kontinuirano stručno usavršavanje i unapređenje profesionalne prakse.
[bookmark: _Toc237542741]Ključne teme
1. Međunarodni i evropski pravni okvir i standardi
Učesnici stiču pregled najvažnijih međunarodnih i evropskih instrumenata koji uređuju prava djece u pravosuđu. Fokus nije na detaljnom proučavanju svakog dokumenta, već na razumijevanju njihove praktične vrijednosti i načina na koji predstavljaju osnov za tumačenje i primjenu nacionalnog zakonodavstva. Predavač odabira standarde koji su neposredno relevantni za profesionalne situacije i slučajeve koji se obrađuju tokom modula, dok se ostali instrumenti koriste kao referentni okvir Programa. Ključni dokumenti uključuju:

Ujedinjene nacije
· Konvencija UN o pravima djeteta (1989);
· Fakultativni protokol uz Konvenciju o pravima djeteta o prodaji djece, dječjoj prostituciji i dječjoj pornografiji (2000); 
· Fakultativni protokol uz Konvenciju o pravima djeteta o učešću djece u oružanim sukobima (2000);
· Fakultativni protokol uz Konvenciju o pravima djeteta o komunikacijskim procedurama (2011);
· Konvencija o pravima osoba sa invaliditetom (2006);
· Opšti komentar Komiteta za prava djeteta br. 5: Opšte mjere za sprovođenje Konvencije (2003);
· Opšti komentar Komiteta za prava djeteta br. 12 o pravu djeteta da bude saslušano (2009);
· Opšti komentar Komiteta za prava djeteta br. 13 o pravu djeteta na zaštitu od svih oblika nasilja (2011);
· Opšti komentar Komiteta za prava djeteta br. 14 o pravu djeteta da njegovi najbolji interesi budu od prvenstvenog značaja (2013);
· Opšti komentar Komiteta za prava djeteta br. 24 o pravima djeteta u sistemu pravosuđa za djecu (2019); 
· Opšti komentar Komiteta za prava djeteta br. 25 o pravima djece u odnosu na digitalno okruženje (2021); 
· Opšti komentar Komiteta za prava osoba sa invaliditetom br. 2: Član 9 – Pristupačnost (2014);
· Opšti komentar Komiteta za prava osoba sa invaliditetom br. 3: Član 6 – Žene i djevojčice sa invaliditetom (2016);
· Protokol za prevenciju, suzbijanje i kažnjavanje trgovine ljudskim bićima, naročito ženama i decom, koji dopunjava Konvenciju UN protiv transnacionalnog organizovanog kriminala – Palermo protokol (2000);
· Smjernice o pravosuđu u pitanjima koja uključuju djecu žrtve i svedoke krivičnih dela  - ECOSOC Smjernice (2005);
· Standardna minimalna pravila UN za maloljetničko pravosuđe – Pekinška pravila (1985), Rezolucija Generalne skupštine UN 40/33;
· Standardna minimalna pravila UN za mere alternativne institucionalnom tretmanu – Tokijska pravila (1990), Rezolucija Generalne skupštine UN 45/110;
· Smernice UN za prevenciju maloljetničke delinkvencije – Rijadske smjernice od (1990), Rezolucija 45/112; 
· Pravila UN za zaštitu maloljetnika lišenih slobode – Havanska pravila (1990), Rezolucija 45/113. 

Savjet Evrope
· Evropska konvencija za zaštitu ljudskih prava i osnovnih sloboda (1950);
· Konvencija Savjeta Evrope o zaštiti djece od seksualnog iskorišćavanja i seksualnog zlostavljanja – Lanzarote konvencija (2007);
· Konvencija Savjeta Evrope o spriječavanju i borbi protiv nasilja nad ženama i nasilja u porodici – Istanbulska konvencija (2011);
· Smjernice Komiteta ministara Savjeta Evrope o pravosuđu po mjeri djeteta (2010);
· Preporuka CM/Rec (2018)8 Komiteta ministara državama članicama o restorativnoj pravdi u krivičnim stvarima (2018);
· relevantna praksa Evropskog suda za ljudska prava.

Evropska unija
· Povelja o osnovnim pravima EU (2007);
· Direktiva 2012/29/EU Evropskog parlamenta i Savjeta o uspostavljanju minimalnih standarda za prava, podršku i zaštitu žrtava krivičnih djela (2012);
· Direktiva (EU) 2016/800 Evropskog parlamenta i Savjeta o procesnim garancijama za djecu koja su osumnjičena ili optužena u krivičnim postupcima (2016);
· Strategija EU o pravima žrtava (2020);
· Strategija EU o pravima djeteta (2021);
· Preporuka Evropske komisije o razvoju i jačanju integrisanih sistema zaštite djece u najboljim interesima djeteta (2024). 

Posebna pažnja posvećuje se međusobnoj povezanosti međunarodnih, evropskih i nacionalnih izvora prava, kao i njihovoj primjeni u tumačenju i unapređenju zakonodavstva i profesionalne prakse u Crnoj Gori u procesu pristupanja EU.

2. Šta je pravosuđe po mjeri djeteta?
Tema predstavlja osnovne karakteristike pravosuđa po mjeri djeteta i objašnjava kako se ono ostvaruje u praksi. Posebno se razmatra značenje razumljivosti, poštovanja dostojanstva, blagovremenosti, pristupačnosti i prilagođavanja postupka uzrastu i individualnim potrebama svakog djeteta. Naglašava se da se koncept primjenjuje na svu djecu koja dolaze u kontakt sa pravosuđem, bez obzira da li su djeca žrtve, oštećeni, svjedoci, maloljetnici ili učesnici u građanskim ili upravnim postupcima. Takođe se naglašava da pravosuđe po mjeri djeteta nije poseban postupak niti poseban sistem, već način ostvarivanja prava djeteta u svim vrstama sudskih i drugih postupaka. 

Tema takođe prikazuje kako se tokom posljednjih decenija mijenjao odnos pravosudnih sistema prema djetetu – od tradicionalnog pristupa u kojem je dijete prvenstveno bilo predmet zaštite ka savremenom pristupu koji ga prepoznaje kao nosioca prava.

3. Osnovni principi pravosuđa po mjeri djeteta i njihova primjena u praksi
Učesnici detaljno analiziraju ključne principe koji predstavljaju osnov za svako profesionalno postupanje prema djetetu u pravosudnom sistemu: najbolji interesi djeteta, pravo na učešće, dostojanstvo, zabranu diskriminacije, zaštitu od sekundarne viktimizacije i vladavinu prava. Poseban akcenat stavlja se na međusobnu povezanost ovih principa i njihovu primjenu prilikom donošenja profesionalnih odluka u svim fazama postupka. Naglašava se značaj pojedinačne procjene okolnosti, potreba i karakteristika svakog djeteta kao osnove za izbor odgovarajućih procesnih prilagođavanja i mjera zaštite, u skladu sa relevantnim evropskim direktivama.[footnoteRef:18] [18:  Direktiva 2012/29/EU Evropskog parlamenta i Savjeta od 25. oktobra 2012. godine o uspostavljanju minimalnih standarda za prava, podršku i zaštitu žrtava krivičnih djela, član 22 i Direktiva (EU) 2016/800 Evropskog parlamenta i Savjeta od 11. maja 2016. godine o procesnim garancijama za djecu koja su osumnjičena ili optužena u krivičnim postupcima, član 7.] 


4. Praksa Evropskog suda za ljudska prava u predmetima koji se odnose na djecu
Tema se bavi značajem prakse Evropskog suda za ljudska prava (u daljem tekstu: “Sud”) za ostvarivanje prava djeteta i razvoj pravosuđa po mjeri djeteta. Kroz analizu odabranih presuda razmatraju se standardi koji se odnose na djecu, kao i obaveza nacionalnih organa da u svom radu uzimaju u obzir standarde razvijene u praksi Suda. Kroz odabrane presude se razmatraju standardi koji se odnose na pravo djeteta na djelotvorno učešće u postupku, zaštitu od nasilja i seksualnog zlostavljanja, pozitivne obaveze države, zabranu sekundarne viktimizacije, djelotvornu istragu, procesne garancije za djecu u sukobu sa zakonom i druga pitanja od značaja za pravosuđe po mjeri djeteta. Pojedine presude se detaljnije razmatraju u drugim modulima Programa, u skladu sa njihovom tematikom.

Primjeri presuda koji se mogu koristiti u okviru obuke uključuju:[footnoteRef:19]  [19:  https://www.echrcaselaw.com/en/. ] 

· X i Y protiv Holandije (X and Y v. the Netherlands), 1985;
· M.C. protiv Bugarske (M.C. v. Bulgaria), 2003; 
· S.C protiv Ujedinjenog Kraljevstva (S.C. v. the United Kingdom), 2004;
· M. i M. protiv Hrvatske (M. and M. v. Croatia), 2015; 
· Blokhin protiv Rusije (Blokhin v. Russia), Veliko vijeće, 2016;
· X i ostali protiv Bugarske (X and Others v. Bulgaria), Veliko vijeće, 2021.

5. Primjena međunarodnih standarda u nacionalnoj praksi
Kroz analizu praktičnih slučajeva učesnici primjenjuju međunarodne i evropske standarde u rješavanju profesionalnih dilema koje se javljaju u svakodnevnom radu. Posebna pažnja posvećuje se povezivanju konkretnog prava ili standarda sa profesionalnom odlukom ili radnjom koju učesnik preduzima u okviru svoje nadležnosti, kao i prepoznavanju situacija u kojima je potrebno prilagoditi postupanje ili uključiti drugog stručnjaka ili instituciju.
[bookmark: _Toc237542742]Predložene praktične vježbe
Vježba 1 – Šta znači pravosuđe po mjeri djeteta?
Zamislite da prvi put, kao djete, dolazite u sud. 
· Kako biste željeli da vas dočekaju?
· Šta biste željeli da razumijete? 
· Čega biste se plašili?
· Šta bi vam pomoglo da se osjećate bezbjedno?
U manjim grupama učesnici definišu kako bi izgledao krivični postupak iz perspektive djeteta. Nakon diskusije upoređuju svoje odgovore sa međunarodnim standardima.

Vježba 2 – Dijete u pravosudnom sistemu
Grupe analiziraju iskustvo djeteta:
· prije postupka;
· tokom postupka;
· nakon postupka.
Za svaku fazu identifikuju:
· potrebe djeteta;
· prava koja treba zaštititi;
· profesionalce koji imaju ključnu ulogu.
Ključno pitanje: ko ima ključnu odgovornost u pojedinim fazama postupka i kako se odgovornosti različitih institucija međusobno povezuju kako bi zaštita prava djeteta bila kontinuirana?

Vježba 3 – Primjena principa
Učesnici dobijaju kratke praktične situacije.
Njihov zadatak je da identifikuju:
· koji principi pravosuđa po mjeri djeteta su relevantni;
· kako bi ih primijenili u praksi;
· na koji međunarodni ili evropski standard bi se pozvali;
· da li je potrebno uključiti druge institucije i stručnjake;
· šta bi konkretno trebalo uraditi drugačije da bi postupanje bilo usklađeno sa standardom?
[bookmark: _Toc237542743]Metode rada
· interaktivno predavanje;
· rad u grupama;
· analiza slučajeva;
· plenarna diskusija;
· kratke prezentacije;
· strukturisana refleksija o profesionalnoj praksi.
[bookmark: _Toc237542744]Preporučeno trajanje
3 sata

[bookmark: _Toc237542745]6.2. Modul 2. Opšti principi Konvencije o pravima djeteta i njihova primjena u profesionalnom postupanju
[bookmark: _Toc237542746]Svrha modula
Osposobiti učesnike da razumiju i primjenjuju četiri opšta principa Konvencije o pravima djeteta kao temelj profesionalnog postupanja prema djeci u pravosudnom sistemu. Modul omogućava učesnicima da principe najboljih interesa djeteta, prava na učešće, zabrane diskriminacije i prava na život, opstanak i razvoj primjenjuju prilikom razmatranja individualnih okolnosti djeteta, donošenja odluka u okviru svojih nadležnosti i njihovog obrazlaganja. Posebna pažnja posvećuje se međusobnoj povezanosti principa i potrebi da se oni razmatraju zajedno u svakom konkretnom slučaju. 
[bookmark: _Toc237542747]Ishodi učenja
Po završetku modula učesnici će biti osposobljeni da:
· objasne sadržaj i značaj četiri opšta principa Konvencije o pravima djeteta;
· analiziraju međusobnu povezanost četiri principa u konkretnim predmetima;
· primjenjuju principe Konvencije prilikom procjene individualnih okolnosti i potreba djeteta i donošenja procesnih i drugih profesionalnih odluka, u skladu sa svojom profesionalnom ulogom u postupku;
· analiziraju i obrazlažu profesionalne odluke kroz prizmu najboljih interesa djeteta;
· procijene da li je djetetu omogućeno smisleno učešće u skladu sa njegovim uzrastom, zrelošću i razvojnim sposobnostima;
· prepoznaju rizike od neposredne i posredne diskriminacije i nejednakog pristupa pravdi;
· obrazlože profesionalne odluke pozivajući se na prava i principe sadržane u Konvenciji.

[bookmark: _Toc237542748]Profesionalne kompetencije koje se razvijaju
Znanja
· četiri opšta principa Konvencije o pravima djeteta;
· sadržaj i značenje najboljih interesa djeteta;
· pravo djeteta na učešće i njegovo ostvarivanje u pravosudnim postupcima;
· zabrana diskriminacije i pravo svakog djeteta na jednak pristup pravdi;
· pravo na život, opstanak i cjelovit razvoj i njihov značaj za profesionalno odlučivanje. 

Vještine
· analiza profesionalnih odluka kroz prizmu prava djeteta;
· identifikovanje i odmjeravanje elemenata relevantnih za utvrđivanje najboljih interesa djeteta u konkretnom slučaju;
· omogućavanje smislenog učešća djeteta u postupku, uključujući prepoznavanje i otklanjanje prepreka sa kojima se suočavaju djeca u posebno ranjivim situacijama;
· prepoznavanje diskriminacije, prepreka jednakom pristupu pravdi i potrebnih prilagođavanja;
· procjena mogućeg uticaja profesionalne odluke na bezbjednost i cjelovit razvoj djeteta;
· obrazlaganje profesionalnih odluka pozivanjem na principe Konvencije.

Profesionalni stavovi i vrijednosti
· uvažavanje djeteta kao aktivnog nosioca prava;
· poštovanje individualnosti svakog djeteta;
· spremnost da se mišljenje djeteta ozbiljno razmotri i uzme u obzir pri donošenju odluka;
· odgovornost za zaštitu najboljih interesa djeteta u okviru sopstvene profesionalne uloge;
· posvećenost jednakom postupanju prema svakom djetetu i uklanjanju prepreka koje pojedinu djecu dovode u nepovoljniji položaj.
[bookmark: _Toc237542749]Ključne teme
1. Dijete kao nosilac prava i četiri opšta principa Konvencije o pravima djeteta
Učesnici analiziraju četiri opšta principa Konvencije koji predstavljaju osnov za tumačenje i ostvarivanje svih prava djeteta. Razmatra se njihova međusobna povezanost i način na koji se zajedno primjenjuju prilikom procjene okolnosti konkretnog djeteta, donošenja profesionalnih odluka i obrazlaganja postupanja. Posebna pažnja posvećuje se uvođenju pojedinačne procjene maloljetnika i procjene posebnih potreba zaštite djece učesnika u postupku,[footnoteRef:20] kao procesu kojim stručnjaci utvrđuju potrebe, razvojne sposobnosti, rizike, zaštitne faktore i druga obilježja konkretnog djeteta radi donošenja odluka u skladu sa pravima djeteta, uz napomenu da se ova procena razmatra detaljnije u odgovarajućim modulima Programa.  Sadržaj i oblik procjene zavise od statusa djeteta, vrste postupka i profesionalne uloge učesnika. Pojedinačna procjena maloljetnika i procjena potreba djece drugih učesnika u postupku detaljnije se razmatraju u odgovarajućim modulima Programa. [20:  Direktiva 2012/29/EU Evropskog parlamenta i Savjeta od 25. oktobra 2012. godine o uspostavljanju minimalnih standarda za prava, podršku i zaštitu žrtava krivičnih djela, član 22 i Direktiva (EU) 2016/800 Evropskog parlamenta i Savjeta od 11. maja 2016. godine o procesnim garancijama za djecu koja su osumnjičena ili optužena u krivičnim postupcima, član 7.] 


2. Najbolji interesi djeteta
Tema detaljno obrađuje sadržaj principa najboljih interesa djeteta[footnoteRef:21] u skladu sa Opštim komentarom Komiteta za prava djeteta br. 14. Razmatraju se njegove tri dimenzije – materijalno pravo djeteta, osnovni princip tumačenja i procesno pravilo – kao i elementi relevantni za procjenu i utvrđivanje najboljih interesa djeteta, odmjeravanje različitih prava i interesa i obavezu obrazlaganja profesionalnih odluka. [21:  Konvencija o pravima djeteta, član 3 stav 1, Opšti komentar br. 14 (2013) o pravu djeteta da njegovi najbolji interesi budu od prvenstvenog značaja.] 


3. Pravo djeteta na učešće
Tema razmatra pravo svakog djeteta da slobodno izrazi mišljenje i da se tom mišljenju posveti dužna pažnja u skladu sa uzrastom i zrelošću djeteta.[footnoteRef:22] Posebna pažnja posvećuje se razlikovanju formalnog saslušanja ili konsultovanja od smislenog učešća, obezbjeđivanju djetetu odgovarajućih informacija, stvaranju sigurnih uslova za izražavanje mišljenja i pružanju povratne informacije o načinu na koji je mišljenje djeteta uzeto u obzir. Razmatraju se i prepreke sa kojima se suočavaju djeca u posebno ranjivim situacijama, kao i druga komunikacijska, razumna i procesna prilagođavanja.[footnoteRef:23] Naglašava se da pravo djeteta da bude saslušano predstavlja pravo, a ne obavezu djeteta, te da djete ne smije biti izloženo pritisku da izrazi mišljenje ili učestvuje na način koji ne želi. [22:  Konvencija o pravima djeteta, član 12, Opšti komentar br. 12 (2009) o pravu djeteta da bude saslušano.]  [23:  Konvencija o pravima osoba sa invaliditetom ističe pristupačnost kao osnovni princip (član 3) i obavezuje države da obezbede procesna i uzrastu primjerena prilagođavanja radi obezbijeđivanja djelotvornog pristupa pravdi (član 13).] 


4. Pravo na život, opstanak i razvoj
Tema razmatra pravo svakog djeteta na život, opstanak i razvoj kao jedan od opštih principa Konvencije o pravima djeteta.[footnoteRef:24] Posebna pažnja posvećuje se razumijevanju razvoja djeteta u njegovom najširem smislu, koji obuhvata fizički, mentalni, emocionalni, socijalni, obrazovni, moralni i kulturni razvoj. Učesnici analiziraju na koji način profesionalne odluke mogu doprinijeti ili ugroziti razvoj djeteta, te kako ovaj princip utiče na izbor procesnih mjera, zaštitnih intervencija i dugoročnih rješenja koja su u najboljim interesima djeteta i podržavaju njegovu rehabilitaciju, oporavak i reintegraciju.  [24:  Konvencije o pravima djeteta, član 6.] 


5. Nediskriminacija i jednak pristup pravdi
Tema obrađuje pravo svakog djeteta na ostvarivanje prava bez diskriminacije po bilo kom osnovu i naglašava da jednako postupanje ne podrazumijeva uvijek identično postupanje.[footnoteRef:25] Pažnja se posvećuje prepoznavanju neposredne i posredne diskriminacije, rodnih i drugih stereotipa, kao i prepreka sa kojima se mogu suočiti djevojčice i dječaci, djeca sa smetnjama u razvoju, djeca pripadnici manjinskih zajednica, djeca migranti, djeca bez roditeljskog staranja i druga djeca u ranjivim situacijama. Razmatra se obaveza obezbjeđivanja razumnog prilagođavanja za djecu sa smetnjama u razvoju, kao i drugih komunikacijskih i procesnih prilagođavanja kada su ona potrebna radi ostvarivanja djelotvornog i jednakog pristupa pravdi.   [25:  Konvencije o pravima djeteta, član 2.] 


6. Integrisana primjena principa u profesionalnom odlučivanju
Učesnici kroz analizu praktičnih slučajeva razmatraju kako se četiri opšta principa istovremeno primjenjuju prilikom procjene okolnosti djeteta, izbora procesnih mjera, mjera podrške i zaštite, te donošenja i obrazlaganja profesionalnih odluka. Posebna pažnja posvećuje se situacijama u kojima se pojedini principi ili prava naizgled nalaze u sukobu, kao i obavezi da odluka bude individualizovana, proporcionalna i zasnovana na dovoljno relevantnih informacija. Međunarodni standardi, praksa Suda i relevantno pravo EU se koriste kao izvori za tumačenje i rješavanje profesionalnih dilema.
[bookmark: _Toc237542750]Predložene praktične vježbe
Vježba 1 – Koji princip prepoznajete? 
Ova vježba se može koristiti kao kratka uvodna aktivnost. 
Učesnici rade u manjim grupama i analiziraju kratke praktične situacije. Za svaku situaciju identifikuju:
· koji od četiri principa je relevantan;
· koji bi princip trebalo da utiče na profesionalno postupanje;
· koje dodatne informacije o djetetu su potrebne prije donošenja odluke.
Nakon rada u grupama slijedi zajednička diskusija.

Vježba 2 – Najbolji interesi djeteta
Grupe dobijaju tri različita slučaja. Njihov zadatak je da:
· identifikuju elemente koje treba uzeti u obzir za utvrđivanje najboljih interesa djeteta;
· utvrde koje informacije nedostaju i na koji način ih treba pribaviti;
· razmotre mišljenje djeteta i težinu koju mu treba dati;
· predlože odluku i obrazlože na koji način ona štiti najbolje interese djeteta.

Vježba 3 – Da li je dijete zaista učestvovalo?
Učesnici analiziraju kratke opise različitih postupaka.
Procjenjuju:
· da li je dijete dobilo razumljive informacije i povratnu informaciju o ishodu postupka;
· koje prepreke postoje;
· kako bi profesionalac mogao unaprijediti učešće djeteta;
· koje bi promjene povećale kvalitet postupka;
· kako bi profesionalac obrazložio da je pravo djeteta na učešće ostvareno ili ograničeno?

Vježba 4 – Jedan slučaj, četiri principa 
Svi učesnici dobijaju jedan scenario, a svaka grupa treba da analizira slučaj iz perspektive samo jednog principa. 
· Grupa 1 – Najbolji interesi
· Grupa 2 – Participacija
· Grupa 3 – Nediskriminacija 
· Grupa 4 – Pravo na život, opstanak i razvoj 
Nakon rada u grupama, u plenumu se razmatra kako se četiri principa međusobno dopunjuju i kako profesionalno odlučivanje zahtijeva njihovu integrisanu primjenu i odgovarajuće odmjeravanje prava i interesa u konkretnom slučaju.
[bookmark: _Toc237542751]Metode rada
· interaktivno predavanje;
· analiza slučajeva;
· rad u grupama;
· vođena diskusija;
· praktične vježbe;
· refleksija o sopstvenoj profesionalnoj praksi.
[bookmark: _Toc237542752]Preporučeno trajanje
3 sata
[bookmark: _Toc237542753]6.3. Modul 3. Razumijevanje djeteta, razvojne potrebe i procjena individualnih okolnosti i potreba
[bookmark: _Toc237542754]Svrha modula
Profesionalno odlučivanje ne može se zasnivati samo na procesnom statusu djeteta ili događaju zbog kojeg je ono došlo u kontakt sa pravosuđem, već mora polaziti od pitanja: “Ko je ovo dijete, koje su njegove potrebe, sposobnosti i životne okolnosti i šta je potrebno da bi moglo ravnopravno ostvarivati svoja prava u postupku?”. Individualizovani pristup i korišćenje odgovarajućih procjena predstavljaju važnu osnovu za odgovore na ova pitanja i za donošenje odluka zasnovanih na pravima djeteta.[footnoteRef:26] [26:  Komitet za prava djeteta, Opšti komentar br. 24 (2019) o pravima djece u sistemu pravosuđa po mjeri djeteta, CRC/C/GC/24. Za razumijevanje razvoja adolescenata vidjeti naročito: Steinberg, L., Age of Opportunity: Lessons from the New Science of Adolescence, Houghton Mifflin Harcourt, New York, 2014.] 


Cilj modula je osposobiti učesnike da razumiju razvojne potrebe djece i značaj procjene njihovih individualnih okolnosti i potreba kao osnove za profesionalno odlučivanje. Modul razvija sposobnost učesnika da prepoznaju kako uzrast, pol, razvojne sposobnosti, iskustva nasilja ili traume, smetnje u razvoju, porodične i socijalne okolnosti, kulturne i jezičke faktore i druge individualne karakteristike mogu uticati na potrebe djeteta, način komunikacije i ostvarivanje prava u sudskom postupku. 
[bookmark: _Toc237542755]Ishodi učenja
Po završetku modula, učesnici će biti osposobljeni da:
· objasne značaj individualizovanog pristupa i različitih vrsta procjene za ostvarivanje prava djeteta;
· razlikuju razvojne karakteristike djece različitog uzrasta i objasne njihov značaj za profesionalno postupanje;
· prepoznaju kako trauma, nasilje, smetnja u razvoju i druge životne okolnosti mogu uticati na ponašanje, komunikaciju i potrebe djeteta;
· identifikuju faktore koje treba uzeti u obzir prilikom procjene individualnih okolnosti i potreba djeteta;
· procjene kada su potrebna procesna, komunikacijska ili druga prilagođavanja, dodatna podrška ili uključivanje drugih stručnjaka;
· koriste rezultate odgovarajuće procjene prilikom planiranja profesionalnog postupanja, u skladu sa svojom zakonskom ulogom.
[bookmark: _Toc237542756]Profesionalne kompetencije koje se razvijaju
Znanja 
· razvoj djeteta i razvojne potrebe u različitim uzrastima;
· svrha i osnovni elementi individualizovane procjene u različitim procesnim situacijama;
· faktori koji utiču na potrebe i prava djeteta;
· uticaj traume, nasilja i stresa;
· prava djece sa smetnjama u razvoju i druge djece u ranjivim situacijama;
· uticaj pola, roda i rodnih stereotipa na iskustvo djeteta i pristup pravdi;
· razumna i procesna prilagođavanja.

Vještine
· prepoznavanje individualnih razvojnih, komunikacijskih, zaštitnih i procesnih potreba djeteta;
· identifikovanje faktora rizika, zaštitnih faktora i jakih strana djeteta;
· prepoznavanje potrebe za razumnim, komunikacijskim i procesnim prilagođavanjima;
· prilagođavanje profesionalnog postupanja individualnim okolnostima djeteta;
· kritičko korišćenje nalaza i mišljenja drugih stručnjaka u okviru sopstvene profesionalne uloge;
· saradnja sa drugim stručnjacima, uz jasno razumijevanje granica nadležnosti i odgovornosti.

Profesionalni stavovi i vrijednosti
· uvažavanje različitosti među djecom;
· spremnost da se svako dijete posmatra individualno, kroz njegove potrebe, sposobnosti, snage i potencijale, a ne samo kroz rizike ili procesni status;
· poštovanje dostojanstva i autonomije djeteta;
· otvorenost za multidisciplinarnu saradnju;
· odgovornost za uklanjanje prepreka pristupu pravdi;
· spremnost da se profesionalne pretpostavke i stereotipi preispituju u svakom konkretnom slučaju.
[bookmark: _Toc237542757]Ključne teme
1. Razvoj djeteta i razvojne potrebe
Tema upoznaje učesnike sa razvojnim karakteristikama djece različitog uzrasta koje su od značaja za profesionalno postupanje u pravosudnom sistemu. Posebna pažnja posvećuje se uticaju kognitivnog, emocionalnog, socijalnog i moralnog razvoja na sposobnost djeteta da razumije informacije i posljedice postupka, izrazi mišljenje, komunicira sa profesionalcima i djelotvorno učestvuje u postupku. Naglašava se da hronološki uzrast sam po sebi nije dovoljan pokazatelj razvojnih sposobnosti djeteta.

2. Individualne razlike i okolnosti djeteta
Tema razvija razumijevanje da djeca istog uzrasta mogu imati veoma različite potrebe, sposobnosti i životna iskustva. Učesnici analiziraju kako porodične prilike, prethodna iskustva nasilja ili traume, smetnja u razvoju, zdravstveno stanje, kulturne i jezičke karakteristike, socioekonomske okolnosti, pol, pripadnost manjinskoj zajednici, kao i jake strane, odnosi podrške i zaštitni faktori mogu uticati na ponašanje, način komunikacije i ostvarivanje prava djeteta. 

3. Individualizovana procjena u različitim procesnim situacijama
Tema upoznaje učesnike sa individualizovanom procjenom kao jednim od ključnih evropskih standarda zaštite prava djece u krivičnom postupku. Direktiva 2012/29/EU uvodi pojedinačnu procjenu žrtve radi utvrđivanja posebnih potreba za zaštitom, dok Direktiva (EU) 2016/800 garantuje pravo djeteta osumnjičenog ili optuženog na pojedinačnu procjenu radi utvrđivanja njegovih posebnih potreba u pogledu zaštite, obrazovanja, osposobljavanja i reintegracije. 

Učesnici razmatraju razliku između pojedinačne procjene maloljetnika, procjene potreba djeteta učesnika u krivičnom postupku i stručnih procjena koje izrađuju pojedini profesionalnci. Posebna pažnja posvećuje se svrsi procjene, vrsti informacija koje se prikupljaju, učešću djeteta i roditelja, multidisciplinarnoj saradnji, razmjeni informacija i načinu na koji različiti profesionalci koriste rezultate procjene u okviru svojih zakonskih nadležnosti. Naglašava se da procjena treba da bude individualizovana, pravovremena, proporcionalna svrsi, zasnovana na dovoljno relevantnih informacija i redovno preispitivana kada se okolnosti djeteta promijene.

4. Djeca u ranjivim situacijama
Tema razmatra okolnosti koje mogu povećati rizik od povrede prava djeteta i otežati njegovo ravnopravno učešće u sudskom postupku. Posebna pažnja posvećuje se djeci izloženoj nasilju, djeci bez roditeljskog staranja, djeci sa smetnjama u razvoju, djeci pripadnicima manjinskih zajednica, djeci migrantima, djeci koja žive u siromaštvu, kao i drugoj djeci u posebno ranjivim situacijama. Učesnici analiziraju kako različite okolnosti utiču na potrebe djeteta i koje mjere profesionalci mogu preduzeti radi obezbjeđivanja jednakog pristupa pravdi i djelotvornog ostvarivanja njegovih prava. Naglašava se da ranjivost nije obavezno trajna osobina djeteta, već može nastati ili se povećati usljed kombinacije individualnih okolnosti, prirode postupka i prepreka koje stvara pravosudni sistem.

Posebna pažnja posvećuje se različitim iskustvima djevojčica i dječaka u kontaktu sa pravosudnim sistemom, uključujući uticaj rodnih stereotipa na očekivanja odraslih, prepoznavanje nasilja, procjenu rizika i pristup zaštiti i podršci. Takođe, razmatraju se situacije koje uključuju djecu koja su preživjela nasilje, uključujući porodično nasilje, seksualno nasilje, iskorišćavanje i zlostavljanje, kao i različite oblike nasilja i eksploatacije putem informaciono-komunikacionih tehnologija. Učesnici analiziraju na koji način ova iskustva mogu uticati na razvoj djeteta, osjećaj sigurnosti, povjerenje u odrasle, komunikaciju i ostvarivanje prava u postupku.

5. Djeca sa smetnjama u razvoju, razumna i procesna prilagođavanja
Tema obrađuje prava djece sa smetnjama u razvoju u pravosudnom sistemu, sa posebnim osvrtom na obavezu obezbjeđivanja pristupačnosti i razumnog prilagođavanja, kao i uzrastu i individualnim potrebama primjerenih procesnih prilagođavanja, u skladu sa Konvencijom o pravima osoba sa invaliditetom.[footnoteRef:27] Učesnici razmatraju različite oblike komunikacijskih, fizičkih i procesnih prilagođavanja koja omogućavaju djeci da ravnopravno i djelotvorno učestvuju u postupku. Ona mogu obuhvatiti pristupačne i lako razumljive informacije, alternativne i augmentativne načine komunikacije, tumačenje na znakovni jezik, lako čitljive materijale, podršku drugih stručnjaka i osobe od povjerenja, prilagođavanje prostora, trajanja i dinamike procesne radnje i druge mjere zasnovane na individualnim potrebama svakog djeteta.[footnoteRef:28] [27:  Vidjeti naročito Konvenciju o pravima osoba sa invaliditetom, čl. 3, 9, 13 i 16; Komitet za prava osoba sa invaliditetom, Opšti komentar br. 2 (2014) o pristupačnosti i Opšti komentar br. 3 (2016) o ženama i djevojčicama sa invaliditetom.]  [28:  Validity fondacija, 2023. Glasovi za pravdu, Priručnik za profesionalnce, dostupno na: https://validity.ngo/wpcontent/uploads/2023/01/Voices-for-Justice-TOOLCHEST-for-professionals-_EN.pdf.] 


6. Primjena pojedinačne procjene u profesionalnom postupanju
Kroz analizu praktičnih primjera učesnici razmatraju kako rezultati procjena utiču na profesionalno odlučivanje i postupanje u različitim vrstama postupaka koji uključuju djecu. Posebna pažnja se posvećuje izboru odgovarajućih procesnih prilagođavanja, načinu komunikacije sa djetetom, planiranju zaštitnih mjera, uključivanju drugih stručnjaka i službi, kao i obrazlaganju profesionalnih odluka u skladu sa pravima djeteta, najboljim interesima djeteta i individualnim okolnostima svakog konkretnog slučaja.
[bookmark: _Toc237542758]Predložene praktične vježbe 
Vježba 1 – Šta treba da znamo o ovom djetetu? 
Svaka grupa dobija primjer različitog djeteta i ima zadatak da razmotri relevantne razvojne i individualne okolnosti, rizike, zaštitne faktore, jake strane, potrebe za podrškom, proces prilagođavanja i eventualno upućivanje na druge sektore.

Vježba 2 – Uklanjanje prepreka 
Svaka grupa dobija primjer djeteta koje se suočava sa određenom preprekom ili dodatnom potrebom za podrškom, kao što je slijepo djete, djete sa autizmom, djete romskog porijekla, djete žrtva trgovine ljudima i djete migrant. Potrebno je da svaka grupa osmisli procesna, komunikacijska i druga prilagođavanja i posebne mjere podrške kako bi se obezbijedilo najefikasnije učešće djeteta u postupku. 
[bookmark: _Toc237542759]Metode rada
· interaktivno predavanje;
· analiza kratkih scenarija;
· rad u manjim grupama;
· strukturisane diskusije;
· praktične vježbe;
· refleksija o profesionalnoj praksi.
[bookmark: _Toc237542760]Preporučeno trajanje
4 sata
[bookmark: _Toc237542761]6.4. Modul 4. Komunikacija sa djecom u pravosudnom sistemu
[bookmark: _Toc237542762]Svrha modula
Modul razvija praktične vještine komunikacije sa djecom različitog uzrasta i u različitim procesnim situacijama, uz poseban naglasak na izgradnju povjerenja, sprečavanje sekundarne viktimizacije i prilagođavanje komunikacije individualnim potrebama djeteta.[footnoteRef:29] Cilj je osposobiti učesnike da uspostave profesionalnu komunikaciju zasnovanu na pravima djeteta, koja mu omogućava da razumije postupak i svoja prava, slobodno izrazi mišljenje i djelotvorno učestvuje u postupku, u skladu sa uzrastom, razvojnim sposobnostima i individualnim okolnostima.  [29:  Prilikom izrade ovog modula posebno su korišćeni međunarodni standardi i stručna literatura o komunikaciji sa djecom, naročito: UNICEF, Communicating with Children: Principles and Practices to Nurture, Inspire, Excite, Educate and Heal, 2011.] 


Modul se odnosi na komunikacijske kompetencije potrebne svim profesionalcima koji dolaze u kontakt sa djecom, dok se posebne metode saslušanja i ispitivanja djece kao što je forenzički intervju obrađuju u odgovarajućim specijalizovanim modulima, u skladu sa profesionalnom ulogom učesnika.
[bookmark: _Toc237542763]Ishodi učenja
Po završetku modula učesnici će biti osposobljeni da:
· objasne značaj komunikacije prilagođene djetetu za ostvarivanje njegovih prava u sudskom postupku;
· uspostave profesionalan odnos sa djetetom zasnovan na poštovanju, povjerenju i uvažavanju njegovog dostojanstva;
· prilagode način komunikacije uzrastu, razvojnim sposobnostima, komunikacijskim potrebama i individualnim okolnostima konkretnog djeteta;
· jasno i razumljivo objasne djetetu postupak, njegova prava, sopstvenu profesionalnu ulogu i ulogu drugih učesnika u postupku;
· provjere da li je dijete razumjelo pružene informacije, bez oslanjanja samo na njegovo formalno potvrđivanje;
· primijene aktivno slušanje i odgovarajuće vrste pitanja u granicama svoje profesionalne uloge; 
· prepoznaju komunikacijske prepreke, znakove uznemirenosti i rizike od sekundarne viktimizacije; 
· odrede odgovarajuća komunikacijska i procesna prilagođavanja i potrebu za uključivanjem drugih stručnjaka; 
· primijene osnovne principe komunikacije sa djecom koja su preživjela nasilje ili traumu, djecom sa smetnjama u razvoju i drugom djecom kojoj je potrebna dodatna podrška.
[bookmark: _Toc237542764]Profesionalne kompetencije koje se razvijaju
Znanja
· razvojne karakteristike komunikacije djece različitog uzrasta;
· osnovni principi komunikacije prilagođene djetetu;
· uticaj stresa, traume i straha na komunikaciju;
· komunikacione potrebe djece koja se suočavaju sa preprekama u pristupu pravdi;
· granice profesionalne uloge i rizici od sugestivnog, ponovljenog ili razvojno neprimjerenog ispitivanja. 

Vještine
· aktivno slušanje i izbor odgovarajućih vrsta pitanja u skladu sa svrhom razgovora i profesionalnom ulogom; 
· korišćenje otvorenih i nesugestivnih pitanja kada je potrebno da djete slobodno iznese svoje iskustvo;
· prepoznavanje i izbjegavanje sugestivnih, optužujućih, višestrukih i razvojno neprimjerenih pitanja; 
· provjera razumijevanja korišćenjem tehnike kojom dijete svojim riječima objašnjava primljenu informaciju, umjesto oslanjanja na formlano “da, razumijem”;
· prepoznavanje znakova nerazumijevanja, uznemirenosti ili nelagode;
· korišćenje odgovarajućih komunikacijskih i procesnih prilagođavanja.

Profesionalni stavovi i vrijednosti
· poštovanje dostojanstva svakog djeteta;
· spremnost da se sasluša mišljenje djeteta;
· strpljenje i profesionalna empatija;
· uvažavanje individualnih razlika među djecom;
· odgovornost za stvaranje sigurnog i podsticajnog okruženja za komunikaciju; 
· svijest o neravnoteži moći između djeteta i profesionalca; 
· spremnost da se tempo i način komunikacije prilagode djetetu, a ne institucionalnoj rutini.
[bookmark: _Toc237542765]Ključne teme
1. Komunikacija kao preduslov ostvarivanja prava djeteta
Tema razmatra komunikaciju kao osnovni preduslov za ostvarivanje prava djeteta na informacije, učešće i pravičan postupak. Učesnici analiziraju kako način na koji profesionalci komuniciraju sa djetetom utiče na njegovo povjerenje, razumijevanje postupka, mogućnost da slobodno izrazi mišljenje i djelotvorno učestvuje u odlukama koje ga se tiču. Razmatra se i neravnoteža moći između djeteta i profesionalca, kao i odgovornost profesionalca da stvori uslove za ravnopravniju komunikaciju.

2. Uspostavljanje povjerenja i profesionalnih granica
Tema obrađuje značaj prvog kontakta sa djetetom, stvaranja osjećaja sigurnosti i uspostavljanja profesionalnog odnosa zasnovanog na poštovanju, nepristrasnosti i uvažavanju dostojanstva djeteta. Posebna pažnja posvećuje se prvom kontaktu, načinu predstavljanja profesionalca, objašnjenju svrhe razgovora i granica povjerljivosti, kao i neverbalnoj komunikaciji i uređenju prostora. Razmatraju se ponašanja koja umanjuju hijerarhijsku distancu bez gubitka profesionalnih granica i nepristrasnosti. 

3. Komunikacija prilagođena razvojnim sposobnostima i individualnim potrebama
Tema razmatra kako razvojne sposobnosti, individualne karakteristike i nalazi procjene potreba djeteta utiču na izbor odgovarajućih komunikacijskih strategija. Kada je riječ o maloljetniku, razmatra se korišćenje rezultata pojedinačne procjene, dok se kod djece učesnika u postupku uzimaju u obzir procijenjene posebne potrebe za zaštitom, podrškom i procesnim prilagođavanjima. Posebna pažnja posvećuje se korišćenju kratkih i jasnih rečenica, izbjegavanju stručnog žargona, provjeri razumijevanja, prilagođavanju tempa razgovora i omogućavanju pauza.

4. Informisanje djeteta, provjera razumijevanja i povratna informacija 
Tema razvija sposobnost profesionalaca da djetetu na jasan, razumljiv i razvojno primjeren način objasne svrhu i tok postupka, njegova prava, uloge pojedinih učesnika, granice povjerljivosti i moguće ishode. Posebna pažnja posvećuje se provjeri razumijevanja, pružanju informacija u odgovarajućim fazama postupka i davanju povratne informacije o odlukama koje se odnose na dijete. Informisanje je kontinuiran proces te djete treba da dobija razumljive informacije u svim relevantnim fazama postupka.

5. Komunikacija sa djecom u ranjivim situacijama
Tema obrađuje komunikacijske potrebe djece koja se suočavaju sa dodatnim preprekama u komunikaciji i pristupu pravdi, uključujući djecu koja su preživjela nasilje ili traumu, djecu sa smetnjama u razvoju, djecu bez roditeljskog staranja, djecu migranata koja ne poznaju jezik postupka, djecu pripadnike manjinskih zajednica i drugu djecu kojoj je potrebna dodatna podrška. Učesnici razmatraju kako trauma, strah, smetnja u razvoju, jezik, kulturne okolnosti i prethodna negativna iskustva sa institucijama mogu uticati na tempo razgovora, razumijevanje, pamćenje, emocionalno reagovanje i spremnost djeteta da govori. Posebna pažnja posvećuje se prilagođavanju komunikacije bez stereotipizacije, umanjivanja sposobnosti djeteta ili oslanjanja na pratioca umjesto na neposrednu komunikaciju sa djetetom. Ovdje se ističe i značaj komunikacije koja ne počiva na rodnim stereotipima i pretpostavkama o ponašanju djevojčica i dječaka, već uvažava individualne okolnosti, iskustva i potrebe svakog djeteta. Tema obrađuje i komunikacijske potrebe djece koja su preživjela fizičko, psihičko ili seksualno nasilje, seksualno iskorišćavanje i zlostavljanje, nasilje putem informaciono-komunikacionih tehnologija, kao i druge oblike traume.

6. Komunikacija koja sprječava sekundarnu viktimizaciju
Tema razmatra kako način komunikacije može zaštititi dostojanstvo djeteta i smanjiti rizik od sekundarne viktimizacije. Učesnici analiziraju ponašanja koja povećavaju osjećaj sigurnosti i povjerenja, kao i postupke koji mogu izazvati strah, stid, osjećaj krivice ili ponovno proživljavanje traume. Posebna pažnja posvećuje se izbjegavanju nepotrebnog ponavljanja iskaza, sugestivnih ili okrivljujućih pitanja, izražavanja sumnje, požurivanja djeteta i davanja obećanja koja profesionalac ne može ispuniti, čime se povećava rizik od sekundarne viktimizacije.
[bookmark: _Toc237542766]Predložene praktične vježbe
Vježba 1 – Objasnite postupak desetogodišnjem djetetu
Učesnici dobijaju pravni akt (npr. sudski poziv, odluka ili policijsko obavještenje). Njihov zadatak je da ga objasne desetogodišnjem djetetu koristeći jednostavan i razumljiv jezik.
Nakon toga grupa procjenjuje:
· da li bi dijete moglo razumjeti objašnjenje;
· koje riječi ili izraze treba pojednostaviti;
· koje informacije nedostaju;
· kako bi profesionalac provjerio da li je dijete razumjelo postupak;
· koje pitanje bi dijete vjerovatno željelo da postavi.

Vježba 2 – Analiza kvaliteta komunikacije (“Dobar i loš razgovor”)
U manjim grupama učesnici analiziraju dvije verzije razgovora između profesionalca i djeteta.
Identifikuju:
· elemente koji podstiču povjerenje;
· komunikacione greške;
· rizike od sekundarne viktimizacije;
· načine unapređenja razgovora;
· da li profesionalac provjerava razumijevanje;
· da li poštuje tišinu i tempo djeteta;
· da li obećava nešto što ne može garantovati.

Vježba 3 – Prilagodite komunikaciju djetetu
Svaka grupa dobija opis jednog djeteta (npr. dijete sa autizmom, dijete sa oštećenjem sluha, adolescent žrtva seksualnog nasilja, dijete migrant koje ne govori crnogorski jezik) i profesionalne situacije. Nakon pripreme, jedan učesnik preuzima ulogu profesionalca, drugi ulogu djeteta, a treći posmatra komunikaciju koristeći kratku kontrolnu listu. 
Zadaci mogu obuhvatiti:
· način predstavljanja;
· objašnjenje svrhe razgovora;
· objašnjenje jednog prava ili procesne radnje;
· provjeru razumijevanja;
· reakciju na tišinu, uznemirenost ili nerazumijevanje;
· primjenu potrebnih prilagođavanja;
· da li je način komunikacije usklađen sa profesionalnom ulogom i svrhom konkretnog razgovora.
Nakon simulacije, povratna informacija treba da ide redosljedom:
1. osoba u ulozi djeteta opisuje kako se osjećala i šta je razumjela;
2. profesionalac reflektuje sopstveno postupanje;
3. posmatrač daje povratnu informaciju na osnovu kriterijuma;
4. predavač povezuje iskustvo sa standardima.
[bookmark: _Toc237542767]Metode rada
· interaktivno predavanje;
· analiza video ili pisanih primjera komunikacije;
· demonstracija kratkih komunikacijskih situacija od strane predavača;
· studije slučaja;
· igranje uloga;
· praktične radionice;
· grupni rad;
· strukturisana refleksija.
[bookmark: _Toc237542768]Preporučeno trajanje
4 sata
[bookmark: _Toc237542769]6.5. Modul 5. Planiranje i sprovođenje postupka po mjeri djeteta 
[bookmark: _Toc237542770]Svrha modula
Modul osposobljava učesnike da prethodno usvojene principe prava djeteta, nalaze relevantnih procjena i komunikacijske kompetencije stave u kontekst i primijene prilikom planiranja i sprovođenja profesionalnih radnji u konkretnom postupku. Fokus je na identifikovanju potrebnih procesnih garancija, mjera zaštite i podrške, prilagođavanja i odgovornosti različitih profesionalaca prije, tokom i nakon postupka, u skladu sa procesnim položajem djeteta i profesionalnim nadležnostima učesnika. Posebna pažnja posvećuje se kontinuitetu ostvarivanja prava djeteta, pravovremenom postupanju i koordinaciji profesionalaca i institucija.
[bookmark: _Toc237542771]Ishodi učenja
Po završetku modula učesnici će biti osposobljeni da:
· mapiraju put djeteta kroz različite faze postupka i identifikuju ključne tačke u kojima postoji rizik od povrede njegovih prava;
· planiraju procesne radnje, mjere zaštite, podrške i prilagođavanja u skladu sa individualnim okolnostima i potrebama djeteta;
· odrede koje informacije, stručni nalazi i oblici koordinacije su potrebni prije preduzimanja pojedinih procesnih radnji;
· razlikuju profesionalne i institucionalne odgovornosti u svakoj fazi postupka i prepoznaju tačke u kojima je potrebna koordinacija ili prenos odgovornosti između nadležnih aktera;
· prepoznaju prekide, kašnjenja, nepotrebna ponavljanja i druge sistemske nedostatke koji mogu ugroziti prava i dobrobit djeteta;
· planiraju informisanje, podršku i praćenje djeteta nakon donošenja odluke;
· procijene cjelokupan tok postupka i predlože konkretne mjere za njegovo unapređenje.
[bookmark: _Toc237542772]Profesionalne kompetencije koje se razvijaju
Znanja

· ključne procesne garancije i organizacione zahtjeve relevantne prije, tokom i nakon postupka;
· tačke rizika za povredu prava djeteta u različitim fazama postupka;
· odgovornosti pojedinih profesionalaca i institucija;
· značaj kontinuiteta informisanja, podrške i zaštite djeteta;
· osnovni mehanizmi koordinacije, upućivanja i razmjene informacija;
· značaj blagovremenog postupanja i izbjegavanja nepotrebnog ponavljanja procesnih radnji.

Vještine
· mapiranje toka predmeta iz perspektive djeteta;
· identifikovanje kritičnih tačaka i rizika u postupku;
· planiranje redosljeda procesnih radnji, prilagođavanja i mjera zaštite;
· određivanje uloga i odgovornosti različitih profesionalaca;
· koordinacija razmjene informacija i međuinstitucionalnog postupanja;
· praćenje kontinuiteta zaštite i podrške djetetu;
· evaluacija sprovedenog postupanja i formulisanje preporuka za unapređenje.

Profesionalni stavovi i vrijednosti
· odgovornost za kontinuitet zaštite prava djeteta tokom cijelog postupka;
· spremnost da se postupak sagleda iz perspektive iskustva djeteta, a ne samo iz perspektive institucije;
· posvećenost blagovremenom i koordinisanom postupanju;
· spremnost na jasnu podjelu odgovornosti i razmjenu relevantnih informacija;
· kritičko preispitivanje institucionalnih rutina koje mogu otežati ostvarivanje prava djeteta.
[bookmark: _Toc237542773]Ključne teme
1. Put djeteta kroz pravosudni sistem
Tema uvodi učesnike u analizu pravosudnog postupka iz perspektive djeteta. Razmatraju se različite tačke kontakta djeteta sa policijom, tužilaštvom, sudom, advokatima, stručnom službom, sistemom socijalne i dječje zaštite i drugim institucijama. Razmatra se kako se put kroz sistem razlikuje u zavisnosti od toga da li je dijete maloljetnik ili drugi učesnik u postupku kao i od njegovih individualnih okolnosti. Učesnici identifikuju trenutke u kojima dijete dobija informacije, učestvuje u procesnoj radnji, prolazi kroz procjenu, koristi podršku ili prilagođavanje i ostvaruje pravo na pravni lijek ili izvršenje odluke. Posebna pažnja posvećuje se rizicima koji nastaju usljed nepovezanosti institucija, ponavljanja radnji, kašnjenja ili nedostatka jasne odgovornosti. 

2. Planiranje postupanja prije i na početku postupka
Tema razmatra koje odluke i pripreme treba izvršiti prije prvog ili narednog neposrednog kontakta sa djetetom. Učesnici analiziraju koje informacije treba pribaviti, koja procjena je relevantna, ko treba da bude uključen, koja prilagođavanja treba unaprijed obezbijediti i kako spriječiti nepotrebno ponavljanje kontakata i procesnih radnji. Posebna pažnja posvećuje se utvrđivanju neposrednih potreba za zaštitom i podrškom, određivanju profesionalnih odgovornosti i pripremi djeteta za učešće u postupku.

3. Organizacija i koordinacija postupanja tokom postupka
Tema razmatra kako organizovati i koordinisati procesne radnje na način koji obezbjeđuje kontinuitet zaštite prava djeteta. Učesnici analiziraju redosljed i trajanje procesnih radnji, način korišćenja stručnih nalaza, potrebu za prilagođavanjem prostora i vremena, prisustvo osoba podrške, zaštitu privatnosti, ograničavanje ponovljenih saslušanja ili ispitivanja, u skladu sa procesnim položajem djeteta i zakonom, kao i koordinaciju profesionalaca koji dolaze u kontakt sa djetetom. Posebna pažnja posvećuje se izbjegavanju nepotrebnih odlaganja, protivrečnih postupanja različitih institucija i prebacivanja odgovornosti sa jedne službe na drugu.

4. Postupanje nakon donošenja odluke
Tema obrađuje profesionalne i institucionalne obaveze nakon donošenja odluke. Razmatraju se informisanje djeteta o odluci, pravnim ljekovima i narednim koracima, praćenje izvršenja odluke, upućivanje na podršku i obezbjeđivanje kontinuiteta zaštite i oporavka djeteta kao učesnika u postpupku, odnosno rehabilitacije ili reintegracije maloljetnika. Učesnici analiziraju rizike koji nastaju kada se pravosudni predmet formalno završi, a potrebe djeteta ostanu bez odgovora, kao i značaj povratne informacije između pravosuđa i drugih službi uključenih u rad sa djetetom.

5. Profesionalne i institucionalne odgovornosti za kontinuitet zaštite prava djeteta 
Tema razmatra praktične mehanizme koordinacije profesionalaca i institucija u konkretnom predmetu. Fokus je na tome ko inicira saradnju, koje informacije su potrebne za donošenje odluke, na kom pravnom osnovu se razmjenjuju, ko prati sprovođenje dogovorenih mjera i kako se sprečavaju praznine ili preklapanja u postupanju. Posebna pažnja posvećuje se zaštiti povjerljivosti, razmjeni samo neophodnih informacija i jasnom razgraničenju profesionalnih nadležnosti. Širi okvir multidisciplinarne i međuinstitucionalne saradnje detaljnije se obrađuje u završnom modulu Programa.
[bookmark: _Toc237542774]Predložene praktične vježbe
Vježba 1 – Put djeteta kroz pravosudni sistem
Svaka grupa dobija složeniji slučaj djeteta kao učinioca i djeteta kao drugog učesnika u postupku i mapira njegov put kroz sistem – od prvog kontakta sa institucijama do izvršenja odluke. Za svaku fazu učesnici identifikuju:
· institucije i profesionalce koji dolaze u kontakt sa djetetom;
· odluke i procesne radnje koje se preduzimaju;
· informacije koje dijete treba da dobije;
· relevantne procjene, prilagođavanja, podršku i mjere zaštite;
· procesne garancije koje su specifične za procesni položaj konkretnog djeteta;
· rizike od kašnjenja, ponavljanja, prekida podrške ili povrede privatnosti;
· nadležnog profesionalca ili instituciju odgovornu za pojedinu radnju;
· način provjere da li je dogovorena mjera sprovedena.

Vježba 2 – Uloga mog profesionalnog profila
Nakon zajedničkog mapiranja slučaja, učesnici se dijele prema profesionalnim grupama i analiziraju isti slučaj iz perspektive sopstvene zakonske uloge: 
· koje odluke i radnje su u njihovoj neposrednoj nadležnosti;
· koji standard ili procesna garancija neposredno obavezuje njihov profesionalni profil;
· koje informacije su im potrebne od drugih profesionalaca;
· koje informacije su dužni da dostave drugima;
· gdje prestaje njihova, a počinje odgovornost drugog profesionalca;
· kako će provjeriti, u okviru svoje profesionalne uloge, da li je dijete dobilo potrebnu zaštitu, podršku ili informaciju.
[bookmark: _Toc237542775]Metode rada
· interaktivno predavanje;
· mapiranje toka predmeta;
· analiza slučajeva;
· rad u profesionalno homogenim i multidisciplinarnim grupama;
· vođene diskusije;
· praktične radionice;
· refleksija o profesionalnoj praksi.
[bookmark: _Toc237542776]Preporučeno trajanje

[bookmark: _Toc237542777]6.6. Modul 6. Pravosuđe za djecu u sukobu sa zakonom – postupak, sankcije i reintegracija
[bookmark: _Toc237542778]Svrha modula
Modul osposobljava učesnike da primjenjuju posebne principe, procesne garancije i mjere zaštite prava djeteta u sukobu sa zakonom od prvog kontakta sa nadležnim organima do završetka izvršenja sankcije ili mjere i reintegracije u zajednicu. Posebna pažnja posvećuje se korišćenju pojedinačne procjene u profesionalnom odlučivanju, primjeni diverzionih i restorativnih pristupa, izboru individualizovanih, srazmjernih i najmanje restriktivnih mjera, ograničavanju lišenja slobode, zaštiti prava tokom izvršenja i planiranju rehabilitacije i reintegracije zasnovanim na razvojnim potrebama, snagama i potencijalima svakog djeteta. Modul istovremeno ukazuje na zaštitu mentalnog zdravlja, pozitivnog razvoja djece i prepoznavanja potreba djece koja se mogu suočavati sa dodatnim preprekama zbog smetnji u razvoju, pola, siromaštva, nedostatka roditeljskog staranja, pripadnosti manjinskoj zajednici, migracijskog statusa ili drugih ličnih i društvenih okolnosti. 

Za zaposlene u organu uprave nadležnom za izvršenje krivičnih sankcija ovaj modul predstavlja zajedničku osnovu specijalizacije, koja se dalje produbljuje kroz profesionalno specifične obuke o neposrednom radu sa maloljetnicima tokom izvršenja mjera i sankcija, individualnom planiranju i sprovođenju tretmana, zaštiti prava djece lišene slobode, pripremi za otpust i reintegraciji.
[bookmark: _Toc237542779]Ishodi učenja
Po završetku modula učesnici će biti osposobljeni da:
· primijene posebne principe i procesne garancije sistema pravosuđa za djecu učinioce krivičnih djela od prvog kontakta do završetka izvršenja mjere ili sankcije;
· koriste rezultate pojedinačne procjene pri donošenju odluka o toku postupka, izboru mjere i planiranju izvršenja i reintegracije;
· procijene mogućnost primjene diverzionih i restorativnih pristupa u najranijoj odgovarajućoj fazi;
· primjene, predlože ili obrazlože, u skladu sa svojom profesionalnom ulogom, individualizovan i srazmjeran odgovor koji doprinosi odgovornosti, pozitivnom razvoju i reintegraciji djeteta;
· primjene, u okviru svoje profesionalne uloge, standarde zakonitosti, neophodnosti i srazmjernosti lišenja slobode i princip njegove primjene kao krajnje mjere i u najkraćem primjerenom trajanju;
· identifikuju i zaštite prava djeteta tokom izvršenja sankcije, uključujući pravo na obrazovanje, zdravlje, porodične kontakte, zaštitu od nasilja i djelotvornu pritužbu;
· doprinesu, u okviru svoje profesionalne uloge, koordinisanom postupanju sa djetetom, porodicom, stručnom službom i drugim institucijama radi rehabilitacije i održive reintegracije.
[bookmark: _Toc237542780]Profesionalne kompetencije koje se razvijaju
Znanja
· međunarodni i evropski standardi pravosuđa za djecu, naročito čl. 37 i 40 Konvencije, Opšti komentar br. 24, Pekinška pravila, Tokijska pravila, Rijadske smjernice i Havanska pravila;
· posebne procesne garancije djece osumnjičene ili optužene u krivičnom postupku;
· svrha i pravni uslovi za diverzione mjere, restorativne pristupe, alternative institucionalnim mjerama i alternative lišenju slobode;
· svrha pojedinačne procjene i njena primjena tokom postupka, izvršenja i reintegracije;
prava djece tokom izvršenja sankcija i mehanizmi nadzora i pritužbi;
· razvojne potrebe adolescenata, zaštita mentalnog zdravlja i principi pozitivnog razvoja i reintegracije.

Vještine
· prepoznavanje i primjena odgovarajućih procesnih garancija propisanih Zakonom u postupanju u svim fazama postupka;
· analiza i obrazlaganje odluke na osnovu relevantnih činjenica, pojedinačne procjene, procesnih garancija i principa srazmjernosti;
· identifikovanje razvojnih potreba, snaga, potencijala, zaštitnih faktora i resursa djeteta i njihovo uključivanje u planiranje odgovarajuće mjere ili intervencije;
· procjena uslova i primjerenosti konkretnog predmeta za primjenu diverzionih i restorativnih pristupa, u skladu sa profesionalnom ulogom učesnika;
· informisanje djeteta o njegovim pravima, mogućim mjerama i posljedicama odluka na njemu razumljiv način;
· izbor, obrazlaganje i periodično preispitavanje individualizovanih i srazmjernih mjera;
· procjena neophodnosti i srazmjernosti svakog ograničenja slobode i prepoznavanje mogućnosti za primjenu manje restriktivnih mjera;
· planiranje postupanja koje doprinosi rehabilitaciji, pozitivnom razvoju i reintegraciji djeteta;
· prepoznavanje diskriminatornih obrazaca i prepreka za ravnopravno učešće djeteta u postupku;
· ostvarivanje djelotvorne saradnje sa roditeljima, starateljima, stručnim službama i pružaocima usluga podrške.

Profesionalni stavovi i vrijednosti
· razumijevanje djeteta u sukobu sa zakonom prvenstveno kao djeteta i nosioca prava, bez obzira na prirodu i težinu djela koje mu se stavlja na teret;
· poštovanje pretpostavke nevinosti, dostojanstva, privatnosti i identiteta djeteta;
· usmjerenost na rehabilitaciju, pozitivan razvoj i reintegraciju djeteta, uz istovremeno razvijanje njegove odgovornosti za posljedice sopstvenog ponašanja;
· spremnost na primjenu najmanje restriktivnog odgovora koji je primjeren okolnostima konkretnog slučaja;
· neprihvatanje stereotipa o „opasnoj“, „problematičnoj“ ili „nepopravljivoj“ djeci i razumijevanje da dijete ima potencijal za pozitivnu promjenu;
· osjetljivost na rodne, razvojne, kulturne, socijalne i druge razlike među djecom koje mogu uticati na položaj djeteta u postupku;
· odgovornost za sprečavanje stigmatizacije i nepotrebnog ulaska djeteta u formalni sistem pravosuđa;
· spremnost na multidisciplinarnu saradnju i donošenje odluka zasnovanih na pravima djeteta, pojedinačnoj procjeni i najboljim interesima djeteta.
[bookmark: _Toc237542781]Ključne teme
Dio 1 – Postupak prema djeci u sukobu sa zakonom
1. Posebna svrha i principi sistema pravosuđa za djecu
Tema predstavlja sistem pravosuđa za djecu kao specijalizovani sistem zasnovan na pravima djeteta, njegovim razvojnim mogućnostima i potencijalu za pozitivnu promjenu.  U skladu sa članom 40 Konvencije o pravima djeteta i Opštim komentarom Komiteta za prava djeteta br. 24, postupanje prema djetetu treba da štiti njegovo dostojanstvo, razvija osjećaj odgovornosti  i doprinosi rehabilitaciji, pozitivnom razvoju i reintegraciji u porodicu i zajednicu.

Posebna pažnja posvećuje se principima minimalne intervencije, blagovremenosti, srazmjernosti, specijalizacije profesionalaca, zaštite privatnosti i identiteta, primjene najmanje restriktivnog odgovora i izbjegavanja formalnog krivičnog postupka kada su ispunjeni zakonski uslovi i kada je takvo postupanje primjereno. Razmatra se i značaj razvojnih karakteristika adolescencije za razumijevanje ponašanja djeteta i donošenje individualizovanih profesionalnih odluka. Razvoj sposobnosti planiranja, kontrole impulsa, procjene dugoročnih posljedica, otpornosti na pritisak vršnjaka, moralnog rasuđivanja i stabilnog identiteta su specifični za period adolescencije. Iako ove razvojne karakteristike ne isključuju odgovornost djeteta, one zahtijevaju razvojno primjeren odgovor koji podržava sazrijevanje i pozitivnu promjenu.[footnoteRef:30] [30:  Prof. dr. Đurađ Stakić, Trening kurikulum za sudije, tužioce i druge stručnjake maloletničkog pravosuđa u Srbiji, 2012, str. 2.] 


Tema obuhvata i minimalnu starosnu granicu krivične odgovornosti i obavezu da se prema djeci ispod zakonom propisane granice postupa kroz sistem zaštite i podrške, a ne primjenom krivičnopravnih mehanizama.

2. Procesne garancije od prvog kontakta do završetka postupka
Tema obrađuje posebne procesne garancije koje se djetetu moraju obezbijediti od prvog kontakta sa policijom, tokom postupanja državnog tužioca i suda, do donošenja i preispitivanja odluke. Razmatraju se naročito:
· pretpostavka nevinosti i načelo zakonitosti;
· pravo djeteta da odmah i na razumljiv način bude obaviješteno o djelu koje mu se stavlja na teret, njegovim pravima i toku postupka;
· pravo na branioca i djelotvornu, pravovremenu i specijalizovanu odbranu;
· pravo na prisustvo roditelja, staratelja ili druge odgovarajuće odrasle osobe, u skladu sa zakonom i najboljim interesima djeteta;
· pravo da se ne izjašnjava i da ne bude prinuđeno na priznanje;
· pravo na djelotvorno učešće i saslušanje;
· pravo na tumačenje, prevođenje, pristupačne informacije i potrebna procesna prilagođavanja;
· pravo na zaštitu privatnosti, identiteta i ličnih podataka;
· pravo na odluku bez nepotrebnog odlaganja;
· pravo na pravni lijek i preispitivanje odluke.

Posebna pažnja posvećuje se djelotvornoj, a ne samo formalnoj primjeni procesnih garancija. Profesionalci treba da provjere da li je dijete zaista razumjelo svoja prava, postupak, moguće posljedice odluka i ulogu svakog učesnika. Informisanje roditelja ili staratelja ne zamjenjuje obavezu neposrednog informisanja djeteta.

3. Pojedinačna procjena i individualizovano postupanje
Tema produbljuje razumijevanje pojedinačne procjene maloljetnika kao osnove za profesionalno odlučivanje tokom cijelog postupka, uvedene zakonskim izmjenama. Razmatraju se informacije o uzrastu, zrelosti i razvojnim sposobnostima djeteta, fizičkom i mentalnom zdravlju, smetnjama u razvoju, porodičnim i socijalnim okolnostima, obrazovanju, iskustvima nasilja, zanemarivanja, eksploatacije ili traume, okolnostima povezanim sa izvršenjem djela, kao i njegovim snagama, interesovanjima, sposobnostima, zaštitnim faktorima i resursima.

Učesnici analiziraju kako se rezultati pojedinačne procjene koriste prilikom:
· planiranja načina vođenja postupka i potrebnih procesnih prilagođavanja;
· odlučivanja o primjeni diverzionih mjera;
· izbora individualizovane i srazmjerne mjere ili sankcije;
· procjene potrebe za uključivanjem drugih stručnjaka i službi;
· planiranja izvršenja mjere ili sankcije;
· rehabilitacije i reintegracije djeteta.

Posebna pažnja posvećuje se ulozi stručne službe, učešću djeteta i roditelja u procjeni, odgovornostima drugih profesionalaca, zaštiti privatnosti i ličnih podataka, multidisciplinarnoj razmjeni relevantnih informacija i potrebi da se procjena preispita kada se okolnosti djeteta značajno promijene.

4. Vaspitni nalozi kao oblik diverzionog postupanja
Tema obrađuje diverzione mjere kao preferirani način postupanja kada su ispunjeni zakonski uslovi i kada je njihova primjena primjerena okolnostima konkretnog slučaja. Diverziona mjera se ne posmatra kao izraz popustljivosti, već kao način izbjegavanja štetnih posljedica formalnog postupka i pružanja pravovremenog, srazmjernog i razvojno primjerenog odgovora na ponašanje djeteta.

Učesnici razmatraju:
· mogućnost primjene diverzione mjere u najranijoj odgovarajućoj fazi;
· kriterijume za procjenu primjerenosti diverzione mjere;
· pravo djeteta na pravnu pomoć i potpune, razumljive informacije;
· dobrovoljnost i informisani pristanak djeteta;
· zabranu pritiska radi priznanja ili prihvatanja mjere;
· srazmjernost i ostvarivost obaveza;
· učešće roditelja i drugih osoba od značaja za dijete;
· prava, potrebe i bezbjednost oštećenog;
· posljedice uspješnog izvršenja mjere;
· postupanje u slučaju kada mjera nije izvršena.
Posebno se naglašava da dijete ne smije biti upućeno u formalni postupak niti dobiti strožu mjeru samo zato što odgovarajući program ili usluga nijesu dostupni u zajednici.

5. Restorativna pravda
Tema obrađuje restorativnu pravdu kao pristup koji može biti primijenjen u okviru diverzionih ili drugih zakonom predviđenih mjera, uz puno poštovanje prava djeteta i žrtve. Učesnici razmatraju principe dobrovoljnosti, informisanog pristanka, bezbjednosti, nepristrasnosti, povjerljivosti, preuzimanja odgovornosti i popravljanja štete. Naglašava se da restorativni proces ne smije biti korišćen radi zaobilaženja procesnih prava djeteta. Uloga pravosudnih i drugih profesionalaca razlikuje se od uloge medijatora/facilitatora restorativnog procesa i ostvaruje se isključivo u okviru njihovih zakonskih nadležnosti.

Posebna pažnja posvećuje se:
· procjeni spremnosti i bezbjednosti svih učesnika;
· neravnoteži moći između djeteta i žrtve;
· pravu učesnika da odustanu od restorativnog procesa;
· ulozi obučenog i nepristrasnog facilitatora;
· zaštiti djeteta od iznuđivanja priznanja, poniženja ili nesrazmjernih obaveza;
· zaštiti žrtve od dodatne viktimizacije;
· izboru indirektnih restorativnih postupaka kada neposredan susret nije primjeren ili bezbjedan.

6. Izbor individualizovanih i srazmjernih mjera
Tema razmatra izbor zakonom predviđenog odgovora kada diverziona mjera nije moguća ili nije primjerena. Odluka mora biti individualizovana, zasnovana na relevantnim informacijama i srazmjerna ne samo prirodi i težini djela već i uzrastu, zrelosti, razvojnim potrebama, sposobnostima, porodičnim i socijalnim okolnostima, mišljenju djeteta i njegovim mogućnostima za rehabilitaciju i reintegraciju.
Posebna pažnja posvećuje se:
· primjeni najmanje restriktivne odgovarajuće mjere;
· davanju prednosti mjerama koje se izvršavaju u porodici i zajednici;
· jasnom određivanju svrhe i očekivanih rezultata mjere;
· usklađenosti obaveza sa sposobnostima i okolnostima djeteta;
· dostupnosti obrazovanja, stručnog osposobljavanja, podrške mentalnom zdravlju i drugih potrebnih usluga;
· obrazlaganju načina na koji izabrana mjera doprinosi razvoju, odgovornosti, rehabilitaciji i reintegraciji;
· periodičnom preispitivanju mjere i njenom prilagođavanju promijenjenim okolnostima.
Mjera ne smije biti stroža samo zato što djetetu nedostaje porodična podrška ili što odgovarajuće usluge nijesu dostupne.

7. Lišenje slobode kao krajnja mjera i postupanje u složenim predmetima
Tema obrađuje različite oblike lišenja slobode i standard prema kojem se lišenje slobode djeteta može primijeniti samo kao krajnja mjera, u najkraćem primjerenom trajanju i uz redovno sudsko preispitivanje zakonitosti, neophodnosti i srazmjernosti.
Učesnici razmatraju obavezu:
· individualizovanog utvrđivanja zakonskih razloga za lišenje slobode;
· razmatranja svih manje restriktivnih alternativa;
· obrazlaganja zbog čega nijedna alternativa nije dovoljna;
· određivanja najkraćeg potrebnog trajanja mjere;
· hitnog i periodičnog preispitivanja;
· zaštite kontakata sa porodicom, obrazovanja, zdravlja i mentalnog zdravlja djeteta;
· zaštite od nasilja, izolacije i neprimjerenih disciplinskih mjera;
· planiranja što ranijeg otpusta i nastavka podrške u zajednici.

Posebno se razmatra postupanje u predmetima teških krivičnih djela i predmetima koji izazivaju veliku pažnju javnosti, kao i zaštiti privatnosti i identiteta djeteta, pretpostavci nevinosti, uticaju medijskog i javnog pritiska i kvalitetu obrazloženja odluka. Težina djela ne umanjuje prava djeteta niti opravdava odstupanje od procesnih garancija i individualizovanog pristupa. Profesionalci treba da usklade zaštitu društva, prava žrtve i odgovornost djeteta sa njegovim pravom na dostojanstvo, pravičan postupak, rehabilitaciju i mogućnost pozitivne promjene.  
Dio II – Izvršenje mjera i sankcija, zaštita prava i reintegracija
8. Svrha i individualizovano planiranje izvršenja mjera i sankcija
Tema obrađuje izvršenje vaspitnih mjera, kazne maloljetničkog zatvora i drugih sankcija kao fazu koja treba da doprinese razvoju djeteta, preuzimanju odgovornosti, rehabilitaciji i reintegraciji, pri čemu način izvršenja mora biti usmjeren na rehabilitaciju, razvoj i reintegraciju djeteta, uz puno poštovanje njegovih prava i dostojanstva.

Razmatra se izrada i sprovođenje individualnog plana izvršenja zasnovanog na pojedinačnoj procjeni potreba, sposobnosti, snaga, interesovanja, porodičnih i socijalnih okolnosti i rizika djeteta. Plan treba da sadrži jasne ciljeve, aktivnosti, odgovorne profesionalce, rokove, pokazatelje napretka i način periodičnog preispitivanja.

Posebna pažnja posvećuje se:
· smislenom učešću djeteta u izradi i preispitivanju plana;
· učešću roditelja, staratelja i drugih značajnih osoba kada je to primjereno;
· obrazovanju, stručnom osposobljavanju i razvoju životnih vještina;
· zdravstvenoj zaštiti i podršci mentalnom zdravlju;
· održavanju i unapređivanju porodičnih i drugih značajnih odnosa;
· intervencijama zasnovanim na snagama i potencijalima djeteta;
· planiranju otpusta i reintegracije od početka izvršenja.

9. Prava djeteta tokom izvršenja mjera i sankcija
Tema obrađuje prava djeteta tokom izvršenja mjere ili sankcije, uključujući pravo na dostojanstvo, bezbjednost, obrazovanje, stručno osposobljavanje, zdravstvenu zaštitu, podršku mentalnom zdravlju, pravnu pomoć, privatnost, identitet, porodične kontakte i zaštitu od nasilja, zlostavljanja, zanemarivanja i diskriminacije.
Kod djece koja borave u ustanovama posebna pažnja posvećuje se:
· odvojenosti od odraslih;
· materijalnim i životnim uslovima;
· redovnom i smislenom kontaktu sa porodicom;
· pristupačnim i individualno prilagođenim uslugama;
· zakonitosti i srazmjernosti disciplinskih mjera;
· zabrani samice i drugih disciplinskih praksi koje predstavljaju okrutno, nečovječno ili ponižavajuće postupanje ili ugrožavaju razvoj i mentlano zdravlje djeteta;
· zaštiti djece sa smetnjama u razvoju i obezbjeđivanju razumnih i procesnih prilagođavanja;
· posebnim rizicima kojima mogu biti izložene djevojčice i druga djeca u posebno ranjivim situacijama.
Ranjivost, smetnje u razvoju, mentalno zdravlje, pol, siromaštvo, pripadnost manjinskoj zajednici i druga individualna obilježja posmatraju se kao horizontalna pitanja koja se moraju uzeti u obzir tokom cjelokupnog izvršenja, a ne samo prilikom početne procjene.

10. Nadzor nad izvršenjem i djelotvorni mehanizmi zaštite prava
Tema razmatra ulogu sudije, državnog tužioca i drugih nadležnih organa u praćenju zakonitosti i kvaliteta izvršenja mjera i sankcija. Nadzor ne treba da predstavlja formalnu kontrolu, već djelotvoran mehanizam za utvrđivanje uslova u kojima djeca borave, kvaliteta tretmana, napretka u ostvarivanju individualnog plana i poštovanja njihovih prava.
Učesnici razmatraju značaj:
· redovnih i nenajavljenih posjeta, u skladu sa nadležnostima;
· neposrednih i povjerljivih razgovora sa djecom bez prisustva osoblja;
· pregleda dokumentacije i individualnih planova;
· praćenja disciplinskih mjera, upotrebe sredstava prinude i slučajeva nasilja;
· provjere pristupa obrazovanju, zdravstvenoj zaštiti, pravnoj pomoći i porodičnim kontaktima;
· evidentiranja nepravilnosti, određivanja rokova i praćenja sprovođenja preporuka;
· saradnje sa nezavisnim nadzornim tijelima.
Tema obuhvata i pravo djeteta na dostupne, povjerljive, bezbjedne i uzrastu prilagođene mehanizme pritužbi. Dijete mora biti informisano kome i na koji način može podnijeti pritužbu, imati pristup pomoći i dobiti pravovremenu i obrazloženu odluku. Posebna pažnja posvećuje se zaštiti od zastrašivanja, kažnjavanja ili nepovoljnog postupanja zbog podnesene pritužbe.

11. Rehabilitacija, otpust i reintegracija
Tema razmatra rehabilitaciju i reintegraciju kao ciljeve koji usmjeravaju postupanje od trenutka izbora mjere ili sankcije, a ne samo neposredno prije njenog završetka. Individualni plan treba da povezuje rad sa djetetom sa njegovim obrazovanjem, stručnim osposobljavanjem, zdravstvenom i psihološkom podrškom, porodičnim odnosima, stanovanjem, bezbjednošću i drugim potrebama značajnim za održiv povratak u zajednicu. Priprema za reintegraciju obuhvata, kada je to u najboljim interesima djeteta, rad sa roditeljima, starateljima ili drugim značajnim osobama kako bi porodično i socijalno okruženje bilo sposobno da podrži održivu reintegraciju djeteta.

Posebna pažnja posvećuje se:
· aktivnom učešću djeteta u planiranju otpusta;
· pripremi roditelja, porodice ili drugih osoba koje će pružati podršku;
· kontinuitetu obrazovanja, stručnog osposobljavanja i zdravstvene zaštite;
· obezbjeđivanju potrebnih dokumenata, stanovanja i materijalne sigurnosti;
· povezivanju djeteta sa službama i programima u zajednici prije završetka mjere;
· određivanju profesionalca ili službe odgovorne za koordinaciju reintegracije;
· praćenju i podršci nakon otpusta ili završetka mjere;
· sprečavanju stigmatizacije i neopravdanog otkrivanja podataka o djetetu;
· periodičnoj procjeni napretka i prilagođavanju podrške.
Učesnici razmatraju uloge pravosuđa, stručne službe, socijalne i dječje zaštite, obrazovanja, zdravstva, pružalaca usluga, porodice i lokalne zajednice u obezbjeđivanju kontinuiteta podrške i sprečavanju ponovnog ulaska djeteta u sistem pravosuđa.
[bookmark: _Toc237542782]Predložene praktične vježbe
Vježba 1 – Koje procesne garancije nedostaju?
Učesnici analiziraju tok predmeta od prvog kontakta sa policijom do donošenja sudske odluke. Za svaku fazu utvrđuju:
· koja prava i procesne garancije pripadaju djetetu;
· da li je dijete bilo informisano na razumljiv način i moglo djelotvorno učestvovati;
· koje procesne garancije nijesu obezbijeđene;
· koje profesionalne odluke treba drugačije donijeti ili obrazložiti.

Vježba 2 – Diverzija ili formalni postupak?
Grupe dobijaju nekoliko slučajeva koji se razlikuju prema težini djela, ranijem ponašanju, uzrastu, stavovima djeteta, pritisku vršnjaka, porodičnoj situaciji, potrebama žrtve i dostupnim programima.
Za svaki slučaj razmatraju:
· da li je diverziona mjera primjerena;
· koje dodatne informacije nedostaju;
· da li je pristanak djeteta slobodan i informisan;
· koja bi mjera bila srazmjerna i ostvariva;
· kako zaštititi prava djeteta i žrtve;
· šta bi trebalo da bude pravna posljedica uspješnog izvršenja mjere.

Vježba 3 – Individualizovana odluka
Učesnici dobijaju dva slučaja sa sličnim krivičnim djelom, ali različitim životnim okolnostima djece. Zadatak je da:
· identifikuju relevantne elemente pojedinačne procjene;
· utvrde potrebe, rizike i zaštitne faktore;
· predlože odgovarajuću mjeru;
· obrazlože njenu srazmjernost i očekivani doprinos pozitivnom razvoju, rehabilitaciji i reintegraciji djeteta.

Vježba 4 – Predmet teškog krivičnog djela
Učesnici analiziraju predmet teškog krivičnog djela (npr. ubistvo ili teško razbojništvo). Grupe razmatraju: 
· koje elemente pojedinačne procjene treba uzeti u obzir;
· kako obrazložiti procesne odluke i izbor mjere;
· da li su pritvor ili institucionalna mjera neophodni i koje alternative postoje;
· kako donijeti i obrazložiti odluku bez podlijeganja pritisku javnosti. 

Vježba 5 – Individualni plan izvršenja sankcije
Učesnici dobijaju profil djeteta koji ulazi u rezidencijalnu ustanovu. Njihov zadatak je da na osnovu pojedinačne procjene pripreme osnovne elemente plana izvršenja, uključujući:  
· prioritete i neposredne potrebe tokom prvog mjeseca; 
· ciljeve u oblasti obrazovanja, stručnog osposobljavanja i razvoja životnih vještina;
· zdravstvenu zaštitu i podršku mentalnom zdravlju;
· održavanje i unapređivanje porodičnih i drugih značajnih odnosa; 
· zaštitu od nasilja, diskriminacije i drugih rizika u ustanovi;
· aktivnosti zasnovane na snagama, interesovanjima i potencijalima djeteta;
· učešće djeteta u izradi i preispitivanju plana;
· pokazatelje napretka i rokove za periodično preispitivanje;
· pripremu za otpust, reintegraciju i podršku nakon izlaska iz ustanove.

· interaktivno predavanje i vođena diskusija;
· analiza međunarodnih i evropskih standarda;
· analiza domaće i međunarodne sudske prakse;
· studije slučaja i rad u manjim grupama;
· simulacije profesionalnog odlučivanja;
· analiza obrazloženja odluka;
· analiza i korišćenje pojedinačne procjene i izrada elemenata individualnog plana izvršenja;
· strukturisana refleksija o profesionalnoj praksi.

[bookmark: _Toc237542785]6.7. Modul 7. Postupanje prema djeci učesnicima u krivičnom postupku – zaštita prava, učešće i pristup pravdi 

Modul osposobljava učesnike za primjenu međunarodnih, evropskih i nacionalnih standarda u postupanju prema djeci učesnicima u krivičnom postupku kroz pristup zasnovan na pravima djeteta i njegovim individualnim potrebama. Posebna pažnja se posvećuje zaštiti od sekundarne viktimizacije, procjeni potreba djeteta, procesnim garancijama, djelotvornom učešću, odgovarajućoj podršci, međuinstitucionalnoj saradnji i ostvarivanju prava djeteta na zaštitu, oporavak i pristup pravdi.

Po završetku modula učesnici će biti u mogućnosti da:
· objasne međunarodne i evropske standarde koji uređuju prava djece žrtava i svjedoka krivičnih djela;
· primjenjuju procjenu potreba djeteta radi planiranja odgovarajućih mjera zaštite, podrške i procesnih prilagođavanja;
· prepoznaju rizike od sekundarne viktimizacije i primjenjuju mjere za njihovo sprečavanje;
· komuniciraju sa djecom na način prilagođen njihovom uzrastu, razvojnim sposobnostima i individualnim potrebama, uz poštovanje prava djeteta na informisanje i učešće;
· primjenjuju posebne mjere zaštite prilikom saslušanja djece, uključujući mjere kojima se izbjegava nepotrebno ponavljanje saslušanja, radi smanjenja stresa i sprečavanja sekundarne viktimizacije i ponovne traumatizacije;
· prepoznaju potrebe djece u posebno ranjivim situacijama radi obezbijeđivanja odgovarajućih procesnih prilagođavanja i zaštiti od diskriminacije;
· sarađuju sa drugim nadležnim organima i službama radi obezbjeđivanja koordinisane zaštite, podrške i upućivanja djeteta na odgovarajuće usluge;
· donose odluke koje istovremeno štite prava djeteta, doprinose kvalitetu dokaznog postupka i obezbjeđuju pravičnost krivičnog postupka.

Znanja
Po završetku modula učesnici poznaju:
· međunarodne, evropske i nacionalne standarde koji uređuju zaštitu djece učesnika u postupku;
· značaj procjene potreba djeteta za određivanje odgovarajućih mjera zaštite, podrške i procesnih prilagođavanja;
· rizike sekundarne viktimizacije i princip trauma-informisanog pristupa;
· posebne mjere zaštite prilikom saslušanja djece;
· ulogu i odgovornosti različitih institucija u pružanju zaštite i podrške;
· specifične potrebe djece u posebno ranjivim situacijama, uključujući djecu sa smetnjama u razvoju i drugu djecu kojoj su potrebna dodatna procesna prilagođavanja.

Vještine
Po završetku modula učesnici su sposobni da:
· primjenjuju standarde u postupanju prema djeci učesnicima u postupku;
· koriste procjenu potreba djeteta radi određivanja odgovarajućih mjera zaštite, podrške i procesnih prilagođavanja;
· komuniciraju sa djecom na način prilagođen njihovom uzrastu, razvojnim sposobnostima i individualnim potrebama;
· prepoznaju i smanjuju rizike od sekundarne viktimizacije kroz odgovarajuće procesne mjere;
· planiraju i primjenjuju mjere koje omogućavaju bezbjedno i djelotvorno učešće djeteta u postupku;
· prepoznaju potrebe djece u posebno ranjivim situacijama i obezbijede odgovarajuća prilagođavanja;
· sarađuju sa drugim nadležnim organima i službama radi obezbjeđivanja koordinisane zaštite i podrške.

Profesionalni stavovi i vrijednosti
Po završetku modula učesnici:
· prepoznaju dijete kao nosioca prava i aktivnog učesnika u postupku;
· uvažavaju dostojanstvo, privatnost, identitet i individualne potrebe svakog djeteta;
· postupaju prema djeci sa poštovanjem, osjetljivošću i bez diskriminacije;
· prepoznaju značaj zaštite djece od sekundarne viktimizacije tokom cijelog postupka;
· uvažavaju pravo djeteta da bude informisano i da izrazi svoje mišljenje u skladu sa uzrastom i zrelošću;
· razumiju značaj multidisciplinarne saradnje u ostvarivanju zaštite i podrške;
· promovišu pristup pravosuđu koji doprinosi zaštiti, oporavku i dobrobiti djeteta, uz istovremeno poštovanje prava na pravično suđenje svih učesnika u postupku.

1. Posebnosti postupanja prema djeci učesnicima u krivičnom posupku
Predstavljaju se međunarodni, evropski i nacionalni standardi koji uređuju postupanje prema djeci žrtvama i svjedocima krivičnih djela. Posebna pažnja se posvećuje najboljim interesima djeteta, zaštiti dostojanstva, privatnosti i identiteta, pravu na učešće, pristupu pravdi i obezbjeđivanju postupaka prilagođenih uzrastu, razvojnim sposobnostima i individualnim potrebama djeteta.

2. Procesna prava i posebne mjere zaštite
Razmatraju se procesna prava i posebne mjere zaštite djece tokom svih faza postupka, uključujući pravo na informacije prilagođene uzrastu i jeziku koji dijete razumije, pravo na punomoćnika, pravo na zaštitu privatnosti i identiteta i druga procesna prava koja omogućavaju djelotvoran pristup pravdi. Poseban naglasak stavlja se na ulogu specijalizovanih stručnjaka i primjenu zakonskih mjera zaštite. 

3. Procjena potreba djeteta i priprema za učešće u postupku
Predstavlja se značaj procjene potreba djeteta radi određivanja odgovarajućih mjera zaštite, podrške i procesnih prilagođavanja tokom postupka. Posebna pažnja se posvjećuje ulozi stručne službe u pripremi djeteta za saslušanje, prikupljanju podataka o njegovim ličnim i porodičnim prilikama, procjeni individualnih potreba djeteta u vezi sa učešćem u postupku i davanju stručnog mišljenja o načinu, uslovima i potrebnim prilagođavanjima njegovog učešća.

4. Djeca koja zahtijevaju dodatna procesna prilagođavanja
Razmatraju se potrebe djece koja zbog svojih ličnih karakteristika, životnih okolnosti ili vrste krivičnog djela zahtijevaju dodatnu zaštitu, podršku i procesna prilagođavanja. Posebna pažnja se posvećuje djeci sa smetnjama u razvoju, djeci bez roditeljskog staranja, djeci migrantima, izbjeglicama i tražiocima azila, djeci pripadnicima manjinskih zajednica, djeci izloženoj siromaštvu ili višestrukoj diskriminaciji, kao i djeci žrtvama seksualnog nasilja, trgovine ljudima, nasilja u porodici i drugih teških oblika nasilja. Razmatraju se i rodno specifične potrebe djevojčica i dječaka, uključujući rizike kojima mogu biti različito izloženi, kao i odgovarajuća procesna prilagođavanja koja omogućavaju njihovo ravnopravno i bezbjedno učešće u krivičnom postupku. 

5. Komunikacija sa djecom tokom krivičnog postupka
Obrađuju se principi komunikacije prilagođene uzrastu, razvojnim sposobnostima i individualnim potrebama djeteta. Posebna pažnja se posvećuje blagovremenom i djetetu razumljivom informisanju o njegovim pravima, ulozi, toku postupka i mogućim ishodima, kao i pripremi djeteta za učešće u postupku. Razmatraju se načini omogućavanja djetetu da slobodno izrazi svoje mišljenje, dobije odgovarajuću podršku i, kada to zahtijeva, da tokom saslušanja uz njega bude lice od povjerenja, zakonski zastupnik ili drugo punoljetno lice, osim kada bi to bilo protivno interesima djeteta ili postupka.

6. Priprema, planiranje i sprovođenje saslušanja djeteta
Razmatraju se međunarodni standardi i zakonska pravila kojima se obezbjeđuje kvalitetno, pouzdano i djetetu prilagođeno pribavljanje iskaza, uz zaštitu prava odbrane i sprečavanje dodatnog stresa i traumatizacije. Obrađuju se nova zakonska rješenja prema kojima saslušanje, po pravilu, obavlja državni tužilac ili sudija istog pola kao dijete, uz prisustvo zakonskog zastupnika ili drugog punoljetnog lica i, po pravilu, uz pomoć stručnog lica iz stručne službe. Posebno se razmatra saslušanje djece mlađe od 14 godina, obavezna priprema djeteta od strane stručne službe, stručno mišljenje o njegovoj spremnosti i sposobnosti da bude saslušano i o načinu i stepenu njegovog učešća, postavljanje pitanja preko sudije ili državnog tužioca, mogućnost prisustva lica od povjerenja i, kada postoje opravdani razlozi, saslušanje djeteta u njegovom stanu, ustanovi ili drugoj odgovarajućoj prostoriji.

7. Primjena posebnih mjera zaštite djece od sekundarne viktimizacije
Trauma-informisani pristup razmatra se u okviru profesionalne uloge svakog učesnika, kao način organizovanja komunikacije i procesnih radnji kojim se prepoznaje mogući uticaj traume i izbjegava postupanje koje može izazvati dodatnu traumatizaciju, a ne kao oblik terapijske intervencije. Obrađuju se uzroci, oblici i posljedice sekundarne viktimizacije, uključujući ponovljena saslušanja, neposredan kontakt sa okrivljenim, neprimjerenu komunikaciju, izlaganje privatnosti djeteta i nedostatak informacija i podrške tokom postupka. Posebna pažnja posvećuje se ograničavanju ponovnih saslušanja na izuzetne i opravdane slučajeve, korišćenju audiovizuelnog snimka, prilagođavanju prostora i načina saslušanja, izbjegavanju neposrednog kontakta djeteta sa okrivljenim, koordinaciji između pravosuđa i stručne službe i primjeni trauma-informisanog pristupa. Učesnici takođe analiziraju različite obrasce viktimizacije djevojčica i dječaka, uključujući povećan rizik djevojčica od seksualnog nasilja i eksploatacije, kao i rizik da se određeni oblici nasilja nad dječacima ne prepoznaju ili ne prijavljuju zbog rodnih stereotipa.

8. Međuinstitucionalna saradnja i upućivanje na podršku
Razmatraju se uloge pravosuđa, policije, stručne službe, organa starateljstva, zdravstvenih, obrazovnih i drugih nadležnih službi u pružanju koordinisane zaštite i podrške djeci kao učesnicima u krivičnom postupku. Posebna pažnja posvećuje se i savremenim multidisciplinarnim modelima zaštite djece žrtava i svjedoka, uključujući principe i iskustva Barnahus modela i druge integrisane pristupe koji omogućavaju koordinisano, na dijete usmjereno postupanje, sprečavanje sekundarne viktimizacije i efikasnu međuinstitucionalnu saradnju. 

9. Oporavak, rehabilitacija i ostvarivanje prava djece žrtava
Razmatra se uloga pravosuđa u ostvarivanju prava djeteta na oporavak, rehabilitaciju i dugoročnu podršku nakon krivičnog djela. Posebna pažnja posvećuje se upućivanju na odgovarajuće usluge psihološke, zdravstvene, socijalne i druge usluge, ostvarivanju prava na naknadu štete i djelotvoran pravni lijek, informisanju djeteta o njegovim pravima i dostupnim uslugama, kao i doprinosu pravosudnog sistema obnovi sigurnosti, dobrobiti i reintegracije djeteta.
[bookmark: _Toc237542790]Predložene praktične vježbe
U nastavku su dati primjeri praktičnih vježbi koje predavači mogu odabrati i prilagoditi sastavu grupe, raspoloživom vremenu, ciljevima obuke i pitanjima relevantnim za profesionalnu praksu učesnika. Nije predviđeno da se sve vježbe obavezno realizuju u okviru jednog modula.

Vježba 1. Planiranje saslušanja djeteta
Učesnici analiziraju kratak opis predmeta i planiraju način sprovođenja saslušanja djeteta.
Razmatraju:
· ko treba da sprovede saslušanje;
· koja je uloga stručne službe;
· da li je potrebna priprema djeteta;
· da li može prisustvovati lice od povjerenja;
· gdje će se saslušanje održati;
· da li će biti korišćeno audio-vizuelno snimanje;
· koje mjere zaštite treba primijeniti.

Vježba 2. Procjena potreba i procesnih prilagođavanja
U manjim grupama učesnici analiziraju profile različite djece koja učestvuju u postupku (npr. dijete sa smetnjom u razvoju, dijete u alternativnom staranju, dijete žrtva seksualnog nasilja, dijete migrant, dijete izloženo nasilju u porodici).
Za svaki slučaj određuju:
· koje su potrebe djeteta;
· koja procesna prilagođavanja treba obezbijediti;
· koja podrška stručne službe je potrebna;
· koje institucije treba uključiti.

Vježba 3. Prepoznavanje rizika od sekundarne viktimizacije
Učesnicima se predstavljaju različite procesne situacije.
Identifikuju:
· izvore sekundarne viktimizacije;
· moguće posljedice po dijete;
· kako bi izmijenili postupanje kako bi se rizik smanjio;
· koje mjere je bilo moguće preduzeti već prilikom planiranja postupka.

Vježba 4. Obrazlaganje procesne odluke
Na osnovu kratkog slučaja učesnici pripremaju obrazloženje procesne odluke.
Na primjer:
· određivanje posebnih mjera zaštite;
· odbijanje ponovnog saslušanja;
· imenovanje punomoćnika;
· određivanje načina saslušanja;
· primjena audio-vizuelnog saslušanja.
Posebna pažnja posvećuje se obrazlaganju odluke u skladu sa najboljim interesom djeteta, procjenom njegovih potreba, procesnim pravima svih učesnika i međunarodnim standardima.

Vježba 5. Simulacija dijela saslušanja djeteta
Učesnici u manjim grupama simuliraju odabrani dio saslušanja djeteta, u skladu sa profesionalnim ulogama učesnika. Jedan učesnik preuzima ulogu profesionalca, drugi ulogu djeteta, dok ostali koriste kratku kontrolnu listu za posmatranje.
Posebna pažnja posvećuje se:
· predstavljanju i objašnjenju uloga;
· provjeri razumijevanja;
· načinu postavljanja pitanja;
· izbjegavanju sugestivnih i razvojno neprimjerenih pitanja;
· reagovanju na uznemirenost, tišinu ili nerazumijevanje;
· primjeni potrebnih procesnih prilagođavanja;
· završetku razgovora i informisanju djeteta o narednim koracima.
Nakon simulacije slijede samoprocjena, povratna informacija osobe u ulozi djeteta, zapažanja posmatrača i stručna povratna informacija predavača.

· interaktivna predavanja i vođene diskusije;
· analiza međunarodnih i domaćih pravnih standarda;
· analiza domaće i međunarodne sudske prakse;
· studije slučaja i rad u malim grupama;
· simulacije saslušanja i planiranja postupka;
· analiza procesnih odluka i njihovog obrazloženja;
· izrada plana multidisciplinarnog postupanja i zaštite djeteta;
· strukturisana refleksija i diskusija o profesionalnim dilemama.

[bookmark: _Toc237542793]6.8. Modul 8. Uloga stručne službe i multisektorska saradnja u ostvarivanju pravde po mjeri djeteta
[bookmark: _Toc237542794]Svrha modula
Osnažiti učesnike za efikasnu primjenu zakonskih rješenja koja uređuju rad stručne službe i multisektorsku saradnju u predmetima koji uključuju djecu, kroz jasno razumijevanje uloga i odgovornosti svih institucija uključenih u krivični postupak. Modul ima za cilj unapređenje koordinisanog postupanja između sudija, državnih tužilaca, stručnih službi, policije, organa starateljstva, zdravstvenih, obrazovnih i drugih nadležnih službi radi obezbjeđivanja pravovremene, kontinuirane i djetetu prilagođene zaštite, podrške i ostvarivanja prava djece tokom svih faza postupka. Poseban fokus stavlja se na praktičnu primjenu nadležnosti stručne službe, razgraničenje profesionalnih odgovornosti i rješavanje konkretnih izazova u međuinstitucionalnoj saradnji.
[bookmark: _Toc237542795]Ishodi učenja
Po završetku modula učesnici će biti u mogućnosti da:
· objasne svrhu uspostavljanja stručne službe i njen značaj za ostvarivanje pravde po mjeri djeteta;
· razlikuju uloge, nadležnosti i odgovornosti suda, državnog tužilaštva, stručne službe, policije, organa starateljstva, zdravstvenih, obrazovnih i drugih nadležnih službi u predmetima koji uključuju djecu;
· primijene zakonske odredbe koje uređuju ulogu stručne službe u postupcima prema maloljetnicima, kao i u postupcima u kojima djeca učestvuju kao oštećeni, svjedoci ili drugi učesnici;
· pravilno koriste nalaze, mišljenja i stručnu podršku stručne službe prilikom donošenja procesnih odluka, uz puno poštovanje nezavisnosti suda i samostalnosti državnog tužilaštva;
· učestvuju, u okviru svoje profesionalne uloge, u planiranju i koordinaciji postupanja nadležnih institucija radi zaštite prava, sigurnosti i dobrobiti djeteta;
· primjenjuju principe efikasne međuinstitucionalne saradnje, uključujući blagovremenu razmjenu informacija, koordinaciju postupanja i upućivanje na odgovarajuće usluge podrške, uz poštovanje pravila povjerljivosti i zaštite podataka o ličnosti;
· prepoznaju izazove u multisektorskoj saradnji koji mogu dovesti do odlaganja postupka, sekundarne viktimizacije ili nedovoljne zaštite prava djeteta i preduzimaju korake u okviru svojih nadležnosti.
[bookmark: _Toc237542796]Profesionalne kompetencije koje se razvijaju
Znanja
Po završetku modula učesnici će razumjeti:
· međunarodne i nacionalne standarde koji uređuju koordinisano postupanje i multisektorsku saradnju u predmetima koji uključuju djecu;
· ulogu, nadležnosti i odgovornosti stručne službe u postupcima;
· nadležnosti i međusobne odnose suda, državnog tužilaštva, policije, organa starateljstva, zdravstvenih, obrazovnih i drugih nadležnih službi i pružalaca usluga;
· principe efikasne međuinstitucionalne saradnje, razmjene informacija i koordinisanog postupanja u skladu sa najboljim interesima djeteta;
· značaj kontinuiteta zaštite i podrške djetetu tokom i nakon završetka krivičnog postupka.
Vještine
Po završetku modula učesnici će biti osposobljeni da:
· primjene zakonske odredbe koje uređuju rad stručne službe i koordinisano postupanje svih nadležnih institucija;
· pravilno koriste stručna mišljenja, procjene i druge nalaze stručne službe prilikom donošenja procesnih odluka;
· doprinose planiranju i koordinisanom postupanju različitih institucija u skladu sa sopstvenom profesionalnom ulogom, potrebama konkretnog djeteta i fazom postupka;
· obezbijede blagovremeno upućivanje djeteta na odgovarajuće usluge zaštite, podrške i rehabilitacije;
· primjenjuju pravila razmjene informacija uz poštovanje povjerljivosti, zaštite podataka o ličnosti i najboljeg interesa djeteta;
· prepoznaju izazove u međuinstitucionalnoj saradnji i, u okviru svojih nadležnosti, doprinose njihovom prevazilaženju i koordinisanom postupanju radi zaštite prava djeteta.

Profesionalni stavovi i vrijednosti
Po završetku modula učesnici će:
· prepoznati da je ostvarivanje pravde po mjeri djeteta zajednička odgovornost svih nadležnih institucija;
· uvažavati značaj međuinstitucionalne saradnje, multidisciplinarnog pristupa i stručne ekspertize različitih profesija u zaštiti prava djeteta;
· poštovati profesionalne uloge, nadležnosti i odgovornosti drugih institucija uz očuvanje nezavisnosti suda i samostalnosti državnog tužilaštva;
· biti posvećeni profesionalnoj komunikaciji, saradnji i koordinisanom postupanju u najboljim interesima djeteta;
· promovisati kulturu saradnje, međusobnog uvažavanja i zajedničkog rješavanja problema radi unapređenja kvaliteta zaštite djece u krivičnom postupku.
[bookmark: _Toc237542797]
Ključne teme
Koncept modula
Za razliku od prethodnih modula, ovaj modul se fokusira na operacionalizaciju uloge stručne službe i saradnju između institucija u konkretnom predmetu. Učesnici analiziraju kako se zakonske nadležnosti različitih profesionalaca i institucija povezuju tokom puta djeteta kroz sistem pravde, gdje nastaju rizici od prekida zaštite, preklapanja ili praznina u odgovornostima i kako se, u okviru zakonskih nadležnosti, obezbjeđuje koordinisano postupanje. Posebna pažnja posvećuje se ulozi stručne službe u pružanju stručne podrške sudu i državnom tužilaštvu, pripremi i podršci djetetu i povezivanju pravosudnog postupanja sa drugim relevantnim službama.

1. Dijete ulazi u sistem pravde – prvi kontakt i početna procjena
Razmatra se postupanje nadležnih institucija od trenutka prvog kontakta djeteta sa pravosudnim sistemom. Posebna pažnja posvećuje se identifikovanju potreba djeteta, hitnim mjerama zaštite, uključivanju stručne službe i uspostavljanju koordinisanog postupanja od samog početka, kada su za to ispunjeni zakonski uslovi.

2. Priprema djeteta za učešće u postupku
Predstavlja se uloga stručne službe u pripremi djeteta za učešće u postupku, procjeni njegovih potreba u vezi sa učešćem u postupku i potrebnih oblika podrške i prilagođavanja, pružanju stručne podrške sudu i državnom tužilaštvu, kao i saradnji sa porodicom i drugim službama radi obezbjeđivanja uslova za bezbjedno i djelotvorno učešće djeteta.

3. Koordinisano postupanje tokom krivičnog postupka
Razmatraju se uloge i odgovornosti suda, državnog tužilaštva, policije, stručne službe, organa starateljstva, zdravstvenih, obrazovnih i drugih službi tokom različitih faza postupka. Posebna pažnja posvećuje se koordinaciji aktivnosti, razmjeni informacija, poštovanju nadležnosti i sprečavanju sekundarne viktimizacije.

4. Stručna podrška stručne službe u profesionalnom odlučivanju
Obrađuje se način na koji stručna služba, kroz procjene i stručna mišljenja, pruža podršku sudu i državnom tužilaštvu prilikom donošenja procesnih odluka, uz puno poštovanje njihove nezavisnosti i samostalnosti. Posebna pažnja posvećuje se razlikovanju stručne procjene i mišljenja od pravnog odlučivanja, načinu na koji sudija ili državni tužilac kritički razmatra i koristi stručno mišljenje, kao i značaju multidisciplinarnih informacija za individualizovano postupanje prema svakom djetetu.

5. Kontinuitet zaštite i podrške nakon procesnih radnji
Predstavljaju se mehanizmi upućivanja na odgovarajuće usluge zaštite, liječenja, psihološke i socijalne podrške, kao i saradnja sa drugim institucijama radi obezbjeđivanja kontinuiteta zaštite tokom cijelog postupka i nakon njegovog završetka.

6. Principi djelotvorne međuinstitucionalne saradnje
Razmatraju se praktični uslovi djelotvorne saradnje, uključujući jasno razgraničenje uloga i odgovornosti, blagovremena komunikacija, utvrđivanje kontaktnih tačaka, razmjena samo relevantnih i neophodnih informacija, zaštita povjerljivosti i podataka o ličnosti, koordinacija procesnih radnji i upućivanja, kao i način postupanja kada između institucija postoje različite profesionalne procjene ili problemi u saradnji. Posebna pažnja posvećuje se sprečavanju situacija u kojima dijete ili porodica sami postaju odgovorni za prenošenje informacija između institucija.
[bookmark: _Toc237542798]Završna integrativna vježba: Put djeteta kroz sistem pravde
Učesnici rade u multidisciplinarnim grupama (sudije, državni tužioci, stručni saradnici i savjetnici i drugi učesnici programa). Svaka grupa dobija jedan sveobuhvatan praktični scenario.


Primjeri scenarija:
· dijete od 13 godina koje je žrtva seksualnog nasilja;
· maloljetnik od 15 godina u sukobu sa zakonom;
· dijete sa intelektualnim smetnjama koje je svjedočilo nasilju u porodici;
· dijete žrtva trgovine ljudima.

Zadatak svake grupe je da na osnovu cjelokupnog puta djeteta kroz sistem pravde izradi plan koordinisanog međuinstitucionalnog postupanja, od prvog saznanja o događaju do završetka postupka i ostvarivanja potrebne zaštite i podrške.

Pri tome učesnici identifikuju:
· prvi kontakt djeteta sa nadležnim institucijama;
· početno postupanje i procjenu potreba djeteta;
· ulogu policije;
· ulogu državnog tužilaštva;
· ulogu suda;
· ulogu stručne službe;
· uključivanje organa starateljstva;
· uključivanje zdravstvenih i obrazovnih ustanova;
· dostupne usluge podrške za dijete i porodicu;
· procesne garancije i mjere zaštite djeteta;
· upućivanje na odgovarajuće usluge;
· aktivnosti usmjerene na oporavak i kontinuitet podrške.

Nakon rada u grupama, svaka grupa predstavlja svoj prikaz puta djeteta kroz sistem pravde.

Diskusija:
Nakon prezentacija, facilitator vodi diskusiju sa učesnicima koristeći sljedeća pitanja:
· Da li su prepoznate i uključene sve relevantne institucije?
· Da li je dijete u svakoj fazi postupka dobijalo informacije prilagođene svom uzrastu i potrebama?
· Da li je dijete bilo izloženo nepotrebnom broju saslušanja ili drugih procesnih radnji?
· Da li je podrška djetetu bila blagovremena i kontinuirana tokom cijelog postupka?
· Da li su postojali rizici od sekundarne viktimizacije i kako su mogli biti spriječeni?
· Da li su sve institucije postupale u okviru svojih nadležnosti i ostvarivale međusobnu saradnju?
· Da li je načelo najboljih interesa djeteta bilo poštovano u svim fazama postupka?
· Da li je u svakoj fazi bilo jasno ko je odgovoran za naredni korak i ko provjerava da li je dogovorena mjera sprovedena? 
[bookmark: _Toc237542799]Metode rada
· interaktivna predavanja i vođene diskusije;
· analiza međunarodnih i evropskih standarda i nacionalnog zakonodavstva;
· analiza praktičnih primjera koordinisanog postupanja u predmetima koji uključuju djecu;
· studije slučaja i rad u malim grupama;
· mapiranje puta djeteta kroz sistem pravde i identifikovanje uloga svih nadležnih institucija u različitim fazama postupka;
· simulacije međuinstitucionalne saradnje i zajedničkog planiranja postupanja;
· analiza profesionalnih dilema i izazova u međuinstitucionalnoj saradnji;
· strukturisana refleksija i razmjena iskustava učesnika.

[bookmark: _Toc237542801]7. Evaluacija programa i uspješno završavanje obuke
[bookmark: _Toc237542802]7.1. Evaluacija i kontinuirano unapređenje Programa
Evaluacija Programa sprovodi se radi procjene ostvarenosti planiranih ishoda učenja i razvoja stručnih znanja, praktičnih vještina i profesionalnih stavova i vrijednosti, unapređenja kvaliteta Programa obuke i prikupljanja povratnih informacija od učesnika.

Evaluacija može obuhvatiti:
· početnu i završnu procjenu znanja i/ili profesionalnih kompetencija učesnika;
· procjenu praktične primjene stečenih kompetencija kroz studije slučaja, praktične zadatke, simulacije i druge interaktivne metode rada;
· samoprocjenu učesnika o ostvarenim ishodima učenja;
· strukturisanu povratnu informaciju predavača tokom praktičnih aktivnosti;
· evaluacioni upitnik o sadržaju Programa, metodama rada i kvalitetu realizacije obuke;
· završnu refleksiju o ključnim naučenim lekcijama i mogućnostima njihove primjene u praksi.
Procjena ostvarenosti ishoda učenja sprovodi se kontinuirano tokom Programa kroz formativnu procjenu i povratnu informaciju, kao i kroz završne praktične aktivnosti kojima se provjerava sposobnost učesnika da stečene kompetencije integrišu i primijene u konkretnim profesionalnim situacijama.

Evaluacija Programa koristi se i za identifikovanje potreba za daljim kontinuiranim, tematskim i profesionalno specifičnim obukama pojedinih profesionalnih grupa, kao i za periodično unapređenje sadržaja Programa u skladu sa izmjenama zakonodavstva, razvojem međunarodnih i evropskih standarda i potrebama profesionalne prakse.
[bookmark: _Toc237542803]7.2. Uspješno završavanje Programa i sertifikacija učesnika
Po završetku programa Centar za obuku u sudstvu i državnom tužilaštvu izdaje sertifikat.
Uspješno završavanje Programa, može se zasnivati na:
· redovnom prisustvu teorijskim i praktičnim aktivnostima;
· učešću u praktičnim vježbama i simulacijama predviđenim Programom;
· uspješnom izvršavanju praktičnih zadataka;
· uspešnom učešću u završnoj integrativnoj praktičnoj aktivnosti kojom se procjenjuje sposobnost primjene ključnih kompetencija razvijenih kroz Program.

